text:
Birleşen Arap Emirlikleriniň dört müňden gowrak raýaty ýurduň ilkinji kosmonawtlary bolmak islegini mälim etdiler. Bu barada BAE-niň “Mohammed bin Rashid Space Centre” kosmos merkezine salgylanyp, “National” neşiri habar berýär. Kosmonawtlary saýlamak maksatnamasy geçen ýylyň dekabrynda ýola goýuldy. Arzalary kabul etmek işleri geçen aýyň ahyrlarynda tama... Dowamyny oka
El telefonlarynyň we beýleki elektron enjamlarynyň surata düşürip bilmegi köp wagtdan bäri fotoenjam öndürýän kompaniýalaryň täzeçillik tapmaklaryna itergi beripdi. Bu ugurda öňdeligi eýeleýän kompaniýalaryň biri “Canon” golaýda durulygy 120 megapiksel bolan enjamy tanyşdyrdy. Ol surata düşürmäge däl-de, kamera hökmünde ulanmaga niýetlenipdir. 201... Dowamyny oka
Maglumat – bu ähli döwürlerdäki harby hereketlerde garşydaşyň serkerdelerine, goşunlaryna we ilatyna täsir etmek maksady bilen işjeň ulanylan iň netijeli gurallaryň biri. Maglumaty dürli görnüşde we usulda ulanmak arkaly, garşy tarapyň hyzmatdaşlaryny, tarapdarlaryny azaltmak, ýolbaşçylygynyň kabul edýän çözgütlerine täsir ýetirmek, agzyny alardyp güýçlerini bölmek, duşman urşujylarynda gorky we howsala döretmek, olarda ýeňşe... Dowamyny oka
Häzirki zamanyň ösen tehnologik mümkinçilikleriniň ýurdumyzda giňden ýaýbaňlandyrylmagy üçin hormatly Belent Serkerdebaşymyz taýsyz tagallalary edýär. Çünki dünýäniň ösüşleri bilen gadamyňy deňlemek üçin ol örän derwaýys zerurlyk bolup durýar. Şonuň üçin hormatly Prezidentimiz ýurdumyzda orta mekdepleriň bosagasyndan ätlän her bir okuwça kompýuter sowgat berýär. Ýurdumyz dünýäniň kosmos mümkinçiliklerinden peýdalanmaga ygtybar... Dowamyny oka


c: text/html

text:
Azyk bolçulygy—Türkmenistanyň ykdysady strategiýasynyň netijesi
Ýurdumyzda azyk howpsuzlygyny pugtalandyrmak, azyk bolçulygyny üpjün etmek hormatly Prezidentimiz Gurbanguly Berdimuhamedowyň ýolbaşçylygynda Türkmenistanda yzygiderli durmuşa geçirilýän ykdysady syýasatyň möhüm ugrudyr. Oba hojalygynda toplumlaýyn özgertmeleriň amala aşyrylmagy, daşary ýurtlardan getirilýän harytlarynyň ornuny tutýan önümleri öndürmek boýunça Döwlet maksatnamasynyň durmuşa geçirilmegi, ykdysadyýetiň hususy ulgamynyň, kiçi we orta telekeçiligiň hemmetaraplaýyn goldanylmagy netijesinde bu ulgamda düýpli üstünlikler gazanyldy.
2017-nji ýylyň 11 aýynyň içinde JIÖ-niň umumy möçberinde ýurtda öndürilen oba hojalyk önümleriniň paýy geçen ýylyň degişli döwri bilen deňeşdireniňde 5,1 göterim artdy. Hususan-da, unuň öndürilişiniň ösüş depgini 104,7 göterim, aş önümleriniňki 108,7 göterim, etiňki 101 göterim, gök önümleriňki 101,7 göterim, bakja önümleriniň ösüş depgini 105,3 göterim üpjün edildi.
Şunuň bilen birlikde, Senagatçylar we telekeçiler birleşmesiniň kärhanalary tarapyndan şu ýylyň 11 aýynda oba hojalyk we azyk önümleriniň 1 milliard 312 million manatlygy öndürilip, 131,9 göterim ösüş depgini gazanyldy.
Hormatly Prezidentimiz Gurbanguly Berdimuhamedow azyk ulgamyny ösdürmegiň, ilatyň köp görnüşli we ýokary hilli azyk önümlerine bolan islegini kanagatlandyrmagyň meselelerini hemişe üns merkezinde saklaýar. Bu mesele ýurdumyzyň Ministrler Kabinetiniň ähli mejlisleriniň diýen ýaly gün tertibine girizilýär. Bu meseleleri netijeli çözmek maksady bilen azyk howpsuzlygyny üpjün etmek baradaky Döwlet topary döredildi.
2015-nji ýylda üçünji müňýyllygyň ösüş maksatlarynyň biri hökmünde azyk howpsuzlygyny üpjün etmek ulgamynda gazanan üstünligi üçin ýurdumyzyň Birleşen Milletler Guramasynyň Azyk we oba hojalyk guramasynyň (FAO) ýörite baýragyna mynasyp bolandygyny ýatlalyň. Täze ýylyň öň ýanyndaky şu günlerde paýtagtymyzdaky hem-de welaýatlardaky söwda merkezleriniň we bazarlaryň tekjelerinde harytlaryň dürli görnüşleriniň bol bolmagy daşary ýurtlardan getirilýän harytlarynyň ornuny tutýan önümleri, şol sanda azyk önümlerini öndürmek boýunça öňde durýan wezipeleriň üstünlikli çözülýändigine şaýatlyk edýär.
Ýurdumyzyň azyk senagaty, döwlet we hususy kärhanalar tarapyndan ýerli tebigy çig maldan öndürilýän önümleriň sanawynda süýt, peýniriň we gatygyň, ýogurtyň we buzgaýmagyň, süzmäniň, aýranyň, dorogyň, suwlaryň, gaýmagyň dürli görnüşleri, dürli et, şöhlat, çörek we çörek önümleriniň süýji önümleri, täze hem-de gaplanan gök we balyk önümleri, şerbetler, miwe suwlary, çaga iýmiti (miwe-gök önüm pýuresi), bal, üwmeç, tomat goýaltmasy we beýlekiler bar.
Obasenagat toplumy ykdysadyýetimiziň möhüm ugurlarynyň biridir. Milli Liderimiz Gurbanguly Berdimuhamedowyň önüm öndürijileri ähli taraplaýyn goldamaga gönükdirilen çuň oýlanyşykly strategiýasy bu ulgamyň okgunly ösdürilmegine ýardam berýär. Soňky ýyllaryň dowamynda bäsdeşligiň ýokarlandyrylmagyna, oba hojalygynyň we obasenagat toplumynyň beýleki ulgamlarynyň tehnika we tehnologiýa taýdan täzeden enjamlaşdyrylmagyna gönükdirilen yzygiderli çäreler durmuşa geçirilýär.
Obada täze ykdysady gatnaşyklary kemala getirmek, dürli hojalyk edaralarynyň arasynda bäsdeşlik ýagdaýyny döretmek, ýer-suw serişdelerini tygşytly we başarnykly peýdalanmak, daşky gurşawy goramak, agrar ylmyny, tohumçylygy ösdürmek, innowasiýany, menejmentiň we bazary öwrenişiň täze öňdebaryjy usullaryny giňden ornaşdyrmak, durmuş meselelerini çözmek oba hojalyk özgertmeleriniň çäklerinde amala aşyrylýan giň möçberli möhüm işlerdir.
Bellenip geçilişi ýaly, bu ugurda köp üstünlikler gazanyldy. Her ýylda bugdaýyň bol hasylyny ýygnaýan türkmen gallaçylary ýurdumyzyň diňe bir içerki bazaryny doldurmak we Watanymyzyň azyk garaşsyzlygyny üpjün etmek bilen çäklenmän, eýsem, azyklyk bugdaý ýaly strategik oba hojalyk önümini eksport edýän ýurt hökmünde Türkmenistanyň dünýädäki ornuny hem pugtalandyrýarlar. Oba hojalygyny köp ugurly ösdürmek maksady bilen, düýpli çäreler görülýär. Häzirki wagtda ýurdumyzda gallaçylyk we pagtaçylyk bilen bir hatarda, maldarçylyk, guşçulyk, gök ekerançylyk, bagçylyk, üzümçilik, bakjaçylyk, bal aryçylyk we agrar telekeçiligiň beýleki ugurlary işjeň ösdürilýär.
“Türkmenistanyň Prezidentiniň ýurdumyzy 2012—2016-njy ýyllarda durmuş-ykdysady taýdan ösdürmegiň maksatnamasynyň” üstünlikli durmuşa geçirilmegi hem-de ösüşiň pudaklaýyn maksatnamalarynyň çäklerinde, häzirki zaman talaplaryna kybap gelýän maldarçylyk toplumlarynyň, ýyladyşhana hojalyklarynyň, un üweýän önümçiligiň gurulmagyna, çörek, aş, et we süýt önümleriniň, ösümlik ýagynyň, peýniriň, şöhlatyň dürli görnüşleriniň öndürilmegine uly ähmiýet berilýär.
Bu maksatnamalary durmuşa geçirmäge ykdysadyýetiň hususy ulgamy giňden çekilýär. Oba hojalygynda onuň paýy 90 göterimden geçýär. Türkmenistanda maldarçylyk pudagynda hem döwlet—hususy hyzmatdaşlyk aýratyn üstünlikli ösdürilýär. 2014-nji ýylda hormatly Prezidentimiz Gurbanguly Berdimuhamedowyň gatnaşmagynda Ahal welaýatynda “Abadan” daýhan birleşiginiň çäginde açylan “Sahabatly” hojalyk jemgyýeti tarapyndan gurlan iri maldarçylyk toplumy munuň aýdyň mysalydyr. Onuň ýylda 2 müň tonna süýt we süýt önümlerini hem-de 30 tonna et önümlerini öndürýän önümçilik kuwwaty bar. Bu desgany gurmak üçin maldarçylyk fermasyna 9 gektar ýer hem-de ýorunja, mekgejöwen, arpa we beýleki iýmlik ekinler ekmek üçin 400 gektar ýer bölünip berildi.
Mundan başga-da, Ahal welaýatynda mallar we guşlar üçin azyklyk goşundylary bilen baýlaşdyrylan iýmleri öndürýän döwrebap kärhana we iri şahly ýaş mallary bakmak üçin maldarçylyk fermasy işe girizildi.
Baharly etrabynda her ýyl 20 müň tonna süýt we 100 tonna et önümlerini öndürýän maldarçylyk toplumy işleýär. Ol ýokary hilli sygyr etini öndürmäge ýöriteleşdirilendir. Bu etrapda kuwwaty ýylda 100 tonna et önümlerini öndürmäge niýetlenen ýene bir mal bakýan hojalyk döredildi.
Şuňa meňzeş toplum Daşoguz welaýatynda hem guruldy. Ol 500 baş tohum maly saklamaga hem-de ýylda 2 müň tonna süýdi we 120 tonna eti gaýtadan işlemäge niýetlenendir.
Ot-iýmlik ekinleri ýetişdirmekden, iýmlik goşundylary öndürmekden we satyn almakdan, et önümlerini hem-de ýarym taýýar önümleri gaýtadan işläp ýerlemäge çenli ähli işlerde ýüze çykýan kynçylyklary has azaltmaga mümkinçilik berýän toplumlaýyn çemeleşmeler täze kärhanalaryň tapawutly aýratynlyklary bolup durýar. Doly önümçilik toplumynyň netijeliligi ýurdumyzyň oba hojalyk ugurly kompaniýalarynyň işiniň esasyny düzýär, munuň özi, bir tarapdan, öndürilýän önümleriň hilini ýokarlandyrmaga, beýleki tarapdan bolsa kärhanalaryň düşewüntliligini artdyrmaga mümkinçilik berýär.
Häzirki wagtda Ahal, Lebap we Mary welaýatlarynda täze maldarçylyk toplumlary gurulýar, olaryň her biriniň ýyllyk kuwwaty 200 tonna önüme deňdir. Bu desgalar Azyk senagaty döwlet birleşiginiň buýurmasy boýunça bina edilýär, olary 2018-nji ýylyň iýunynda ulanmaga bermek göz öňünde tutulýar.
Şol bir wagtda guşçulyk pudagy hem kuwwatly ösüşe eýe boldy. Şunda ençeme kärhanalary, şol sanda Ahal welaýatynyň çäginde ýerleşýän “Guş toplumy” toplumyny, Balkan welaýatynyň Bereket etrabyndaky hem-de Mary welaýatynyň Baýramaly etrabyndaky guşçulyk toplumlaryny mysal hökmünde getirip bolar. Olaryň önümleri alyjylaryň uly islegine eýedir.
Ekologiýa taýdan arassa önümleriň önümçiliginiň artdyrylmagy, ýurdumyzyň ýaşaýjylarynyň saçaklaryna hatda gyş döwründe hem ýokumly azyk önümlerini ýetirmek ýurdumyzyň obasenagat toplumynyň ýyladyşhana hojalygynyň baş wezipesi bolup durýar, döwletimiz bu ugry hemmetaraplaýyn goldamak bilen, daşary ýurtlardan getirilýän harytlaryň ornuny tutýan önümleriň öndürilişini çaltlandyrmak üçin şertleri döredýär, önümçiligiň öňdebaryjy tehnologiýalarynyň ornaşdyrylmagyna, obada maşgala hojalyklaryna iş ýüzünde ýardam berýär, şeýle hem gök önümleri goňşy ýurtlara ibermäge binýat döredýär.
Türkmenistanyň ähli sebitlerinde hormatly Prezidentimiz Gurbanguly Berdimuhamedowyň tabşyrygy boýunça şäherleriň we obalaryň ilatyny ýylyň dowamynda ter gök önümler bilen üpjün etmäge ukyply ýyladyşhanalaryň gurluşygy ýaýbaňlandyryldy. Olary şeýle işewürlik taslamalarynyň bähbitliligine we ýokary ykdysady netijeliligine: düşewüntlilik, tiz özüni ödemegi hem-de ýokary girdejiligi ýaly taraplaryna mynasyp baha beren ýurdumyzyň telekeçileri gurýarlar. Bölek satuw ulgamynyň düzümleri we jemgyýetçilik iýmiti kärhanalary hem ter we ýokary hilli önümlere uly isleg bildirýärler. Ýylyň dowamynda üznüksiz işleýän ýyladyşhana hojalygy, haýsy möwsümdigine garamazdan, uly girdeji almaga mümkinçilik berýär.
Şu ýyl Daşoguz welaýatynda ýerleşýän “Döwletli” daýhan birleşiginde täze ýyladyşhana hojalygy peýda boldy. Bu iri toplum ýurdumyzyň Senagatçylar we telekeçiler birleşmesiniň agzasy – “Altyn gala gurluşyk” hususy kärhanasy tarapyndan bina edildi. Bu ýerde dört gektar meýdanda ýylda 800 tonna pomidor, şol sanda bu gök önümiň ýerli we daşary ýurtda ýetişdirilýän görnüşlerini öndürmek göz öňünde tutulýar, olaryň şitilleri ýyladyşhanada ýetişdiriler.
Ahal welaýatynyň Baharly etrabynda üstünlikli işleýän kärhananyň düzüminde gaplanylan gök we miwe önümlerini taýýarlaýan iki zawod, şeýle hem alkogolsyz içgileri we arassa agyz suwuny öndürmek boýunça zawodlar bar. Mürçe daýhan birleşigindäki 100 gektar meýdanda armyt, alma, çereşnýa, ülje, garaly, alça, şetdaly, erik we üzüm agaçlary ekildi. Bu ýerdäki ýyladyşhana hojalygyndan her günde gök önümler paýtagtymyzyň söwda nokatlaryna iberilýär.
Et, süýt, gök we miwe önümleriniň zaýalanman saklanylmagyny üpjün etmek üçin degişli düzümler ähli ýerlerde döredilýär. Täze sowadyjy ammarlarda ähli işler awtomatlaşdyrylandyr we mehanizmleşdirilendir, olar Aşgabat, Daşoguz, Mary we Türkmenbaşy şäherlerinde guruldy. Azyk önümleriniň döwrebap ammarlary ýöriteleşdirilen enjamlar, ýükleýän-düşürýän tehnika we göteriji gurallar bilen üpjün edilendir.
Milli ykdysadyýetimiziň azyk pudagynda daşyndan getirilýän harytlaryň ornuny tutýan önümleriň möçberlerini artdyrylmagyna balyk hojalygynyň ösdürilmegi hem ýardam berýär, bu pudakda hem ýurdumyzyň telekeçileri öňdäki orunlaryny berkidýärler.
2015-nji ýylyň sentýabr aýynda döwlet Baştutanymyz Gurbanguly Berdimuhamedowyň gatnaşmagynda Türkmenbaşy etrabynyň merkezinde bekre balyklaryny ýetişdirmek, gara işbili öndürmek we beýleki balyk önümlerini taýýarlamak boýunça Senagatçylar we telekeçiler birleşmesiniň “Hazar balyk” açyk görnüşli paýdarlar jemgyýetiniň işe girizilmegi şanly waka öwrüldi. Onuň ýyllyk kuwwaty bekre görnüşli harytlyk balygyň ýylda 100 tonnasyny we bekre işbiliniň 2 tonnasyny, kakadylan we beýleki balyk önümleriniň 170 tonnasyny, şeýle hem gaplanylan önümleriň 10 million şertli birligini öndürmäge deňdir.
Bekre, zagara we lakga görnüşli balyklary ýetişdirmek boýunça ýyllyk kuwwaty degişlilikde 20, 10 we 60 tonna harytlyk balygy öndürmäge deň bolan şunuň ýaly toplum Ahal welaýatynyň Ak bugdaý etrabynda hem üstünlikli işleýär.
Üç ýyl mundan ozal Hazaryň deňiz flotilasynyň üstüniň her biriniň ýük göterijiligi 100 tonna deň bolan, balyk doňduryjy enjamlary bilen üpjün edilen täze senagat-ulag gämileri bilen ýetirilendigi bellemek gerek.
Şeýle hem daýhanlaryň öz kömekçi hojalyklarynda ýetişdirýän azyk önümleriniň möçberleriniň yzygiderli artýandygyny bellemek gerek. Bu babatda ähli welaýatlarda täze nusgaly döwrebap obalaryň bina edilendigi örän buýsançly ýagdaýdyr. Obalardaky her öýüň ýanynda 0,12–0,16 gektar mellek ýeri bar, olarda bag ekmek ýa-da gök önümleri ýetişdirmek mümkindir, hojalyk mallaryny we guşlary saklamak üçin zerur bolan hojalyk jaýlaryny hem gurup bolar. Şeýlelikde, oba ýaşaýjylary öz zerurlyklary üçin hem, bazarlarda ýerlemek üçin hem gök önümleri we miweleri ýetişdirmäge, et we süýt önümlerini öndürmäge mümkinçilik aldylar.
“Türkmenistanyň Prezidentiniň ýurdumyzy 2018—2024-nji ýyllarda durmuş-ykdysady taýdan ösdürmek boýunça Maksatnamasyny” durmuşa geçirmegiň barşynda ýurdumyzyň obasenagatynda hil taýdan täze sepgitlere ýetiler, bu maksatnamanyň amala aşyrylmagy Watanymyzyň okgunly ösüşine we abadançylygyna, ilatyň abadançylygynyň yzygiderli ýokarlandyrylmagyna ýardam berer.
Şu ýylyň oktýabr aýynda milli parlament “Ýer hakynda” Türkmenistanyň Kodeksine üýtgetmeler we goşmaçalar girizmek hakynda” Kanuny kabul etdi. Döwlet buýurmalaryna laýyklykda, 5 ýylyň dowamynda oba hojalyk önümlerini ýetişdirmek boýunça şertnamalaýyn borçnamalaryň ýerine ýetirilmegini üpjün eden daýhanlara ýerleriň uzakmöhletleýin kärendesine berilmegi, bu pudakda oba hojalyk paýdarlar jemgyýetleriniň döredilmegi – bularyň ählisi diňe bir ýerden peýdalanyjylaryň däl-de, eýsem, ýer eýeleriniň, gurply daýhan hojalyklarynyň we birleşikleriniň kemala gelmegine ýardam berer. Obada bazar gatnaşyklaryny ugur edinýän hojalygy ýöretmegiň täze görnüşlerine geçilmegi bazarlary ýurdumyzda öndürilýän dürli görnüşli önümler bilen doly üpjün etmäge, obasenagat toplumynyň eksport kuwwatyny pugtalandyrmaga mümkinçilik berer.
Mahlasy, hormatly Prezidentimiz Gurbanguly Berdimuhamedow tarapyndan ýurdumyzda azyk bolçulygyny üpjün etmek boýunça öňde goýlan wezipeleriň üstünlikli çözülýändigini bellemek gerek. Milli ykdysadyýetimiziň azyk pudagy okgunly ösdürilýär, ýurdumyzda öndürilýän önümleriň möçberi artýar we hili ýokarlanýar, görnüşleri köpelýär.

robotstxt: allowed

filter: keep


text:
Türkmenistanyň Mejlisiniň bäşinji çagyrylyşynyň ýigrimi bäşinji maslahatynda Türkmenistanyň 2018-nji ýyl üçin Döwlet býujeti kabul edildi.
TDH habar gullugy parlamentiň nobatdaky mejlisinde deputatlaryň «Türkmenistanyň 2018-nji ýyl üçin Döwlet býujeti hakynda» Türkmenistanyň Kanunynyň taslamasyna hem-de «Türkmenistanyň 2016-njy ýyl üçin Döwlet býujetiniň ýerine ýetirilişi hakynda» Türkmenistanyň Mejlisiniň kararynyň taslamasyna seredendiklerini habar berýär.
“2018-nji ýylyň Döwlet býujetiniň girdejileri 95508,5 million manada barabar bolar, çykdajylar hem şonça möçberde meýilleşdirilýär” diýip, habarda başga san getirmezden bellenip geçilýär.
Geljek ýylda durmuş ulgamyny maliýeleşdirmegiň möçberleri ilatyň girdejileriniň ýokarlanmagyny üpjün etmegiň hem-de ýaşaýyş-durmuş şertlerini gowulandyrmagyň hasabyna, Döwlet býujetiniň çykdajylarynyň umumy möçberiniň 75-80 göteriminden az bolmaly däldir diýip, habarda aýdylýar.
Iri möçberli taslamalary durmuşa geçirmek, "Awaza" milli syýahatçylyk zolagyny gurmak, paýtagtda hem-de welaýatlarynda şähergurluşyk maksatnamasyny amala aşyrmak... üçin uly möçberli maýa goýumlar göz öňünde tutuldy diýip, TDH ýazýar.
Ekspertler Türkmenistanyň garaşsyzlyk döwründäki iň agyr ykdysady krizisini başdan geçirýändigini aýdýarlar. HWF-nyň golaýda Aşgabatda bolan ekspertleri türkmen hökümetine döwlet harajatlaryny azaltmagy maslahat berdiler.


text:
Aşgabatda şahsy awtoulaglarynda lisenziýasyz, ýagny rugsat haty bolmazdan kireý edýän raýatlar barada gözegçilik güýçlendi. Bu barada “Hronika Türkmenistan” neşiri habar berýär.
Şu günler Aşgabatda ýol gözegçiligi polisiýasynyň we Salgyt gullugynyň işgärleri bilelikde çäre geçirip, bikanun (degişli patenti bolmazdan) adam gatnatmak bilen meşgullanýan taksiçileri tutýarlar, diýip neşir 4-nji maýda habar berdi.
“Hronika Türkmenistan” öz habarçylaryna salgylanyp beren habarynda, ýurduň paýtagtynda şahsy ulagy bilen adam gatnadyp kireý edýän adamlara Salgyt gullugynyň wekilleriniň ýolagçy bolan bolup münýändigi, gullugyň işgärleriniň polisiýa bilen hyzmatdaşlyk edip sürüjilere jerime salýandygy habar berilýär.
Bu ýagdaýlar barada Azatlygyň paýtagtly habarçysy Kemal atly aşgabatly bir sürüjä salgylanyp taýýarlan maglumatlarynda:
“Her köçäniň ugrunda, aýratyn-da, bukurak ýerlerde salgyt gullugynyň işgärleri ýolagçy bolan bolup, hususy awtoulaglara el galdyrýarlar. Kireý edip ýören sürüji, elbetde, ýolagçy elini galdyrsa durmaly bolýar. “Ýolagçy” awtoulaga münüp, barjak ýerini aýdandan soňra, hususy awtoulag eýesi 100 metr çemesi ýol geçmänkä, bir ýerden eli taýakly awtoinspektor peýda bolup, ulagy saklaýar.
“Men kireý edemok” diýip, sypjak gümanyň ýok. Saňa ýolagçy bolan adam salgyt gullugynyň işgäri bolup çykýar. Onsoň hem salgyt gullugynyň işgärine, hem awtoinspektora ýalbaryp başlaýarsyň. Salgyt gullugynyň işgäri bilen ylalaşsaň, sürüjä düşýän jerimäniň 100 manatdygyny, ylalaşmadyk sürüjiniň bolsa banka gidip tölemeli jerimesiniň 300 manatdygyny aýdýarlar. Sürüji görgüli 100 manat berip sypsa razy bolýar diýip, Kemal sözüne goşýar” diýip, martyň aýagynda habar beripdi.
“Hronika Türkmenistanyň” habarynda ýolagçy gatnatmaga ygtyýarsyz sürüjilere salynýan jerime tölegleri barada-da maglumat berlip, bikanun ýolagçy gatnadýan awtoulag eýelerine birinji gezek tutulanda 300 manat, ikinji saparda 500 manat pul jerimesiniň salynýandygy, üçünji gezekde olaryň sürüjilik şahadatnamalaryndan mahrum edilýändigi bellenip geçilýär.
Mundan ozal Azatlygyň taýýarlan maglumatlarynda, indi adamlaryň ýekebara öz şahsy awtoulaglarynda gazanç etmek ygtyýarlyklarynyň ýatyrlandygy, hususy awtoulagy bilen kireý etmekçi bolýan raýatlaryň azyndan 12 adam bolup birleşip, hojalyk jemgyýeti diýilýän ýörite firma şekilli edara döretmelidigi habar berlipdi.
“Bu jemgyýeti döretmek üçin resminamalaryň onlarçasy, belkem, ýüzlerçesi talap edilýär. Her bir awtoulagy tehniki taýdan guratlygy boýunça barlagdan geçirmeli. Ýolagçyny alyp barýan mahaly, ýol hadysasy bolsa, ýolagçylara maliýe ýardamyny etmek barada, degişli edaralar bilen şertnama baglaşylmaly. Ýörite kesgitlenen möçberdäki salgydy Salgyt gullugyna her üç aýda bir gezek tölemeli. Ine, şondan soň, rugsatnama berilýär. Ýöne bu şertleri ýerine ýetirmek örän kyn. Sebäbi talap edilýän resminamalary ýygnamak mümkin däl diýen ýaly” diýip, adynyň agzalmazlygyny soran, hususy taksi eýeleriniň biri şonda gürrüň beripdi.
Aşgabatda öz hususy awtoulaglary bilen kireý edýän raýatlaryň ençemesiniň Azatlyk Radiosynyň ýurt içindäki çeşmelerine gürrüň bermegine görä, mundan öň lisenziýany bir ýyl möhlet bilen belli derejede alyp bolan bolsa, soňky wagtlarda ony almak düzgünleri juda çylşyrymlaşdy we kynlaşdy.
“Hronika Türkmenistanyň” habarynda “Aşgabadyň degişli gurluşlary indi iki ýyl bäri hususy maşynda adam gatnatjaklara patent bermeýär. Onsoň bu iş bilen meşgullanyp, maşgala eklemäge çalyşýan adam kanuny bozmaga mejbur bolýar” diýilýär.


text:
Ziraat Türkiýe kubogyny Atiker Konýaspor futbol topary öz öýüne alyp gitdi
Atiker Konýaspor futbol topary bilen Medipol Başakşehir futbol topary Ýeni Eskişehir stadionynda Ziraat Türkiýe kubogy final tutluşygynda özara bäsleşdi
Oýunyň 90 minudynda we goşmaça wagtynda gol geçirilmedik bäsleşigiň penalti urgularynda Atiker Konýaspor Medipol Başakşehiri 4-1 hasabynda ýeňdi.
Şu ýyl 55-nji gezek geçirilen Ziraat Türkiýe kubogynyň nobatdaky ýeňijisi Atiker Konýaspor boldy.
Prezident Erdogan Ziraat Türkiýe kubogyna eýe bolan Atiker Konýaspor klubynyň başlygy Ahmet Şana gutlag hatyny iberdi.


text:
22.11.2017. “Arçabil” myhmanhanasynyň mejlisler zalynda altynjy türkmen-rus ykdysady maslahaty geçirildi, maslahaty gatnaşmak üçin Russiýa Federaýasynyň wekiliýeti Aşgabada geldi, onuň düzüminde döwlet edaralarynyň we guramalarynyň birnäçesiniň, şeýle hem söwda, azyk senagaty, gurluşyk, elektron maglumat tehnologiýalary, maşyn gurluşyk, nebitgaz pudagy we beýleki ulgamlarda ýöriteleşdirilen kompaniýalaryň wekilleri bar.
2017-nji ýylyň 2-nji oktýabrynda Russiýanyň baştutanynyň ýurdumyza bolan resmi saparynyň çäklerinde hormatly Prezidentimiz Gurbanguly Berdimuhamedowyň we Russiýa Federasiýasynyň Prezidenti Wladimir Putiniň arasynda geçirilen ýokary derejedäki gepleşikleriň dowamynda gazanylan ylalaşyklar şu gezekki maslahaty geçirmek üçin möhüm esas bolup hyzmat etdi.
Ýokarda agzalan gepleşikleriň jemleri boýunça gol çekilen Türkmenistan bilen Russiýa Federasiýasynyň arasynda Strategiki hyzmatdaşlyk hakynda Şertnama ähli ugurlarda ikitaraplaýyn gatnaşyklaryň ösdürilmegine doly laýyk gelýär.
Şol gepleşiklerde döwlet baştutanlary söwda-ykdysady we maýa goýum babatynda hyzmatdaşlygyň giňeldilmegine, iki dostlukly halkyň abadançylygynyň mundan beýläk-de ösdürilmeginiň bähbidine bu gatnaşyklara täze okgunly häsiýet berilmegine ýardam etmäge gyzyklanmalaryny beýan etdiler. Mundan başga-da, taraplar Türkmenistanyň we Russiýa Federasiýasynyň degişli önümleriniň bazarlarynda özara bähbitli bäsleşik gurşawyny döretmek üçin senagat ulgamynda hyzmatdaşlyk hakynda hökümetara Ylalaşygynyň ähmiýetini nygtadylar.
Şu gün türkmen paýtagtynda geçirilen türkmen-rus ykdysady maslahaty netijeli hyzmatdaşlygy ösdürmegiň has geljegi uly ýollaryny anyklaşdyrmaga ýardam bermelidir. Bu gezekki işewürlik duşuşygyna türkmen tarapyndan pudaklaýyn ministrlikleriň we pudak edaralarynyň, Söwda-senagat edarasynyň, Senagatçylar we telekeçiler birleşmesiniň ýolbaşçylary we hünärmenleri, eksporta gönükdirlen önümleri öndürýän kärhanalaryň we kompaniýlaryň wekilleri gatnaşdylar.
Maslahata gatnaşyjylaryň belleýişleri ýaly, deňhukuklylyk, özara hormat goýmak hem-de birek-biregiň bähbitlerini hasaba almak esasynda guralýan türkmen-russiýa hyzmatdaşlygy strategiki häsiýete eýedir. Yzygiderli ýagdaýda geçirilýän ikitaraplaýyn duşuşyklar we ýokary derejedäki gepleşikler, şol sanda halkara ähmiýetli iri çäreleriň çäklerinde guralýan gatnaşyklar munuň aýdyň subutnamasydyr. Şunda iki dostlukly ýurduň baştutanlarynyň arasynda emele gelen özara düşünişmek we ynam ýagdaýy möhüm şert bolup durýar. Olar däp bolan döwletara gatnaşyklaryny özara bähbitlere hem-de häzirkizaman ýagdaýlaryna laýyk gelýän täze derejä çykarmaga gyzyklanma bildirýärler.
2017-2019-njy ýyllar üçin ykdysady hyzmatdaşlygyň Hökümetara türkmen-russiýa Maksatnamasynyň hem-de söwda, senagat, energetika we inženerçilik üpjünçiligi, gurluşyk, oba we balyk hojalygy, ulag we ulag geçelgeleri, sport, syýahatçylyk, saglygy goraýyş ulgamynda taslamalaryň durmuşa geçirilmegine aýratyn üns berilýär.
Türkmen bazarynda bilelikdäki taslamalaryň amala aşyrylmagyna gatnaşýan hem-de işewürlik gatnaşyklarynyň mundan beýläk-de giňeldilmegine gyzyklanma bildirilýän Russiýanyň iri kompaniýalarynyň birnäçesiniň üstünlikli işleýändigi ykdysady ulgamda hyzmatdaşlygyň netijeli häsiýete eýediginiň aýdyň görkezijisidir. Häzirki wagta çenli Türkmenistanda Russiýa tarapynyň gatnaşmagynda 180-den gowrak kärhana bellige alyndy.
Ikitaraplaýyn söwda-ykdysady gatnaşyklaryň mundan beýläk-de ösdürilmeginde Ykdysady hyzmatdaşlyk boýunça türkmen-russiýa hökümetara toparyna möhüm orun degişlidir, onuň howandarlygynda söwda we maýa goýumlaryna goldaw bermek boýunça Ýokary derejeli topar hereket edýär.
Maslahata gatnaşyjylar türkmen-russiýa hyzmatdaşlygynyň üstünlikli häsiýete eýedigini kanagatlanma bilen belläp, şu gezekki duşuşygyň ykdysady hem-de intellektual mümkinçilikleri has giňden herekete girizmek maksady bilen, köptaraplaýyn hyzmatdaşlygyň möhüm ugurlary boýunça özara bähbitli gatnaşyklary pugtalandyrmaga we giňeltmäge özara gyzyklanmanyň nobatdaky subutnamasy bolup durýandygyny nygtadylar.
RF-niň Söwda-senagat edarasynyň wise-prezidenti çykyşynyň başynda ajaýyp ak mermerli Aşgabatda özlerini örän mähirli garşylandyklaryny hem-de türkmen paýtagtynyň gözellige we binagärlige aýratyn sarpa goýýanlarda ýatdan çykmajak täsir galdyrýandygyny aýtdy. Mundan başga-da, Hazar deňziniň kenaryndaky "Awaza" milli syýahatçylyk zolagynyň özüne çekijiligi aýratyn nygtaldy.
Pursatdan peýdalanyp, Russiýanyň wekilleri, şeýle hem şu ýylyň sentýabr aýynda Ýapyk binalarda we söweş sungaty boýunça V Aziýa oýunlarynyň üstünlikli geçirilmegi bilen gutladylar, şonda türkmen türgenleri 245 medala mynasyp boldular, şunda “Aşgabat-2017” oýunlarynyň ägirt uly geriminiň geljekki yklym derejeli sport ýaryşlary üçin ýokary derejeli nusgadygy nygtaldy.
GDA ýurtlarynyň statistika komitetiniň maglumatlaryna laýyklykda Türkmenistanyň jemi içerki önümiň aňrybaş ösüşi babatynda takmynan 6-7 göterim ösüş depgini bilen Arkalaşygyň ýurtlarynyň bäşligine girendigi habar berildi. Umumy bazarda emele gelen hyzmatdaşlygyň uly mümkinçilikleriniň uzakmöhletli geljege gönükdirilen esas bolup hyzmat edýändigi bellenildi.
Myhmanlaryň çykyşlarynda ýakynda Moskwada türkmen Lideri Gurbanguly Berdimuhamedowyň “Türkmenistan –Beýik Ýüpek ýolunyň ýüregi” atly kitabynyň tanyşdyryş dabarasynyň geçirilendigi bellenildi. Bu neşiriň diňe bir türkmenistanlylar üçin däl-de, russiýalylar üçin hem ähmiýeti nygtaldy, sebäbi bu eser özara düşünişmäge we ynama esaslanýan medeni, söwda gatnaşyklarymyzyň gadymy ýörelgelerine göz ýetirmäge mümkinçilik berýär.
Russiýa Federasiýasynyň sebitleri we iri senagat we medeniýet merkezleri bilen göni ikitaraplaýyn gatnaşyklaryň ösdürilmegi Türkmenistanyň daşary syýasat strategiýasynyň ileri tutulýan ugurlarynyň biri bolup durýar. Şu gezekki maslahata hem Russiýanyň 8 sebitiniň wekilleri gatnaşýarlar. Tatarystan Respublikasy, Sankt-Peterburg şäheri, Astrahan, Swerdlowsk, Belgorod oblastlary we RF-niň beýleki sebitleri Türkmenistan bilen söwda-ykdysady we medeni-ynsanperwer gatnaşyklarynyň ýokary derejesini görkezýärler.
Prezident Wladimir Putiniň biziň ýurdumyza bolan saparynyň barşynda Türkmenistanyň hökümeti bilen Russiýa Federasiýasynyň Krasnodar ülkesiniň administrasiýasynyň arasynda söwda-ykdysady, ylmy-tehniki we medeni hyzmatdaşlyk hakynda Ylalaşyga gol çekildi.
Ýygnananlar biziň ýurtlarymyzyň şertnama-hukuk binýatlarynyňgiňeldilmegi, wekiliýetleriň özarasaparlarynyň işjeňleşdirilmegi, hyzmatdaşlygyň bilelikdäki maksatnamalaryny işläp taýýarlamagy we durmuşa geçirmegi, sergi-ýarmarka çärelerine gatnaşmak ýollary esasynda sebitara gatnaşyklaryny mundan beýläk-de ösdürmäge gyzyklanylýandygyny bellediler.
Ynsanperwerlik ulgamy hem ikitaraplaýyn hyzmatdaşlygyň möhüm ugurlarynyň hatarynda görkezildi. Hususan-da, Orýol oblastynyň Russiýa Federasiýasynyň hökümetiniň ýanyndaky wekilliginiň ýolbaşçysynyň orunbasary Mary we Orýol şäherleriniň arasynda doganlyk gatnaşyklarynyň ýola goýlandygyny belledi. Orýol şäheriniň ýokary okuw mekdeplerinde köpsanly türkmen talyplary okaýarlar. Bilelikdäki medeni çäreleri, çeperçilik sergilerini, medeniýet we sungat işgärleriniň çykyşlaryny, Medeniýet günlerini, ylym-bilim forumlaryny we maslahatlaryny ýygy-ýygydan guramaga gyzyklanylýandygy bellenildi. Orýol oblastynyň döredijilik intelligensiýasynyň türkmen suratçylarynyň işleri bilen içgin tanyşlygy nygtaldy. Bularyň hemmesiniň biziň halklarymyzyň arasyndaky işjeň gatnaşyklary, dostlukly arabaglanyşygy mundan beýläk has-da pugtalandyrmaga ýardam berjekdigine ynam bildirildi.
Maslahatyň barşynda hyzmatdaşlygy geljekde mundan beýläk-de ösdürmäge giň mümkinçilikleri açýan Türkmenistanyň ykdysady üstünlikleri hakyndaky wideofilim görkezildi.
Türkmenistan bu gün ykdysadyýeti okgunly ösýän we daşary ýurt maý goýumlaryny özüne çekiji döwletdir. Soňky ýyllaryň dowamynda ýurdumyzda milli ykdysadyýetimizi mundan beýläk-de köpugurly ösdürmek, halkyň ýaşaýyş derejesini ýokarlandyrmak boýunça uly işler amala aşyrylýar.
Türkmenistanyň ykdysady strategiýasy innowasion ýörelgelere we usullara daýanýar. Munuň özi jemi içerki önümiň ýokary ösüş depginini, senagat önüminiň önümçiliginiň, daşary söwda dolanyşygynyň, içerki bazarda harytlaryň we hyzmatlaryň bahalarynyň durnuklylygyny saklamaga, durmuş ulgamyna gönükdirilýän maýa goýumlarynyň möçberini artdyrmaga mümkinçilik berýär. Ösüşiň milli nusgasynyň netijeliligini durmuş-ykdysady taýdan ösüşiň ýokary görkezijileri hem tassyklaýarlar. Ol görkezijiler dünýäniň abraýly jemgyýetçilik we maliýe guramalary tarapyndan ykrar edilendir.
Ösüşiň esasy şertleriniň hatarynda karz syýasatynyň ösdürilmegini, ýurdy senagatlaşdyrmagyň işjeňleşdirilmegini, import harytlaryň ornuny tutýan önümleriň önümçiliginiň döredilmegini we eksportyň möçberini, hususan-da, tebigy gazyň eksportynyň möçberiniň artdyrylmagyny görkezmek bolar.
Ikitaraplaýyn duşuşyklar geçirilen wagtynda hormatly Prezidentimiz Gurbanguly Berdimuhamedowyň başyny başlan iri möçberli taslamalaryny durmuşa geçirmägeRussiýa Federasiýasynyň kompaniýalarynyň giňden gatnaşmak mümkinçiliklerihas jikme-jik ara alyp maslahatlaşyldy.
Şeýlelikde, bu maslahat taryhy arabaglanyşyklara esaslanýan türkmen-russiýa gatnaşyklarynyň Türkmenistanyň we Russiýa Federasiýasynyň bähbitlerine laýyk gelýän dostlyk we özara düşünişmek ýörelgelerine doly laýyk gelip, ýokary hil derejelerine ýetendiginiň nobatdaky aýdyň subutnamasy boldy.
www.tdh.gov.tm


text:
Pleý-off: “Ahal” ýeňiş bilen başlady
13-nji fewralda Türkmenistanyň futbol çempionatynyň wise-çempiony “Ahal” topary AFK kubogynyň pleý-off tapgyryndaky birinji duşuşygyny geçirdi. Balkanabat şäherinde geçirilen duşuşykda Röwşen Meredowyň tälim berýänleri Täjigistanyň kubogynyň eýesi “Hujand” topary bilen duşuşdy. Bu duşuşyk 1:0 hasabynda “Ahal” toparynyň ýeňşi bilen tamamlandy.
“Ahala” ýeňiş getiren topy oýnuň 18-nji minutynda Myrat Annaýew öz adyna ýazdyrdy. “Ahalyň” ýarymgoragçysy Süleýman Muhadowyň garşysyna gödek oýnalandygy üçin eminiň bellän 11 metrlik jerime urgusyny dürs ýerine ýetirdi.
“Ahal” bilen “Hujandyň” arasyndaky jogap oýny Hujand şäherinde 20-nji fewralda geçiriler. Türkmen-täjik toparlarynyň arasyndaky pleý-off tapgyrynyň ýeňijisi toparçalaýyn bäsleşikde “Altyn Asyr” (Türkmenistan), “Alaý” (Gyrgyz Respublikasy), hem-de “Istiklol” (Täjigistan) toparlary bilen güýç synanyşmaga mümkinçilik alar.
Hezret Hojagulyýew,
“tff.com.tm” saýtynyň Balkan welaýaty boýunça öz habarçysy.


text:
Wengriýalylaryň ýüzlerçesi 1-nji maýda Budapeştyň merkezinde ýöriş geçirip, Ýewropa Bileleşigine ýardam bildirdiler we premýer-ministr Wiktor Orbanyň ýolbaşçylygynyň astynda ýurtda Orsýetiň täsirine garşylyk bildirdiler.
Ýöriş soňky hepdelerde Budapeştde uly demonstrasiýalaryň yzýanyna gabat geldi. Protestlere Orsýetiň täsiri astynda Wengriýadan George Soros tarapyndan esaslandyrylan esasy uniwersitetiň çykarylmagy sebäp boldy.
1-nji maýda geçirilen demonstrasiýada “Momentum” atly hereketiň 10 müň çemesi protestçisi Orsýetiň ilçihanasynyň deňinden geçenlerinde “Moskwa däl-de Ýewropa” diýip, öz şygarlaryny öňe sürdüler.
Bu hereket premýer-ministr Orbanyň Budapeştde 2024-nji ýylyň tomusky olimpiýa oýunlaryny geçirmek boýunça planlaryna garşy durmagy bilen meşhurlyk gazanypdy.
Moskwanyň öňki tankytçysy Orban 2010-njy ýylda häkimiýet başyna geçensoň ýurduň ugruny üýtgedipdi. Ol Wengriýany “liberal bolmadyk ýurda” öwürmäge çagyrdy we Orsýeti hem Türkiýäni üstünligiň nusgasy hökmünde häsiýetlendirdi.


text:
2 Şubat 2017 Perşembe
GDA-dan Synçylar Toparynyň Ştabynyň Ýolbaşçysy Ýewgeniý Sloboda Prezident Saýlawrynyň Guramaçylygyna Ýokary Baha Berýär
Ýewgeniý Sloboda synçylar toparynyň häzirki saýlawlara taýýarlygyň gidişi we toparyň işiniň ilkinji netijeleri barada interwýu berdi.
– Ýewgeniý Aleksandrowiç, GDA-dan synçylat toparynyň nähili ygtyýarlyklary bar?
– Biz Türkmenistana Saýlawlary we sala salşyklary geçirmek boýunça merkezi toparynyň çakylygy bilen geldik. Biz muňa ýurduň ýolbaşçylarynyň jemgyýeti mundan beýläk hem demokratiýalaşdyrmak, saýlawlaryň aýanlygyny, saýlawlaryň halkara synçylar üçin açyklygyny üpjün etmäge we biziň Toparymyzyň abraýyny ykrar etmäge islegi hökmünde baha berýäis. Şunuň bilen birlikde, GDA-dan synçylar toparynyň gelmegi Arkalaşygyň döwletleriniň arasynda özara ynamy berkitmäge ýardam edýär.
Şu güne çenli Azerbaýjandan, Belarusdan, Gazagystandan, Gyrgyzystandan, Russiýa Federasiýasyndan, Täjigistandan, Özbegistandan, şeýle hem GDA-nyň Ýerine ýetiriji komitetinden, GDA agzalary döwletleriň Parlamentara Assambleýasyndan we Belarusyň we Russiýanyň Parlament ýygnagy Bileleşiginden synçylaryň 50-den gowragy bu saýlawlara gatnaşmak üçin resminama iberdiler.
Topar we onuň Ştaby öz işinde Türkmenistanyň Konstitusiýasyndan we Saýlaw kodeksinden, halkara saýlaw hukugynyň umumy kabul edilen kadalaryndan, şeýle hem GDA-nyň synçylarynyň prezident, parlament saýlawlaryna we sala salşyklaryna gatnaşýan topary hakyndaky Düzgünnamadan ugur alýarlar.Topar öz işinde garaşsyzlyk, dogruçyllyk we syýasy bitaraplyk, döwletiň işine we saýlawlara gatyşmazlyk ýörelgelerine eýerýär. Biziň wezipämiz –erkin we demokratik saýlawlary üpjün etmekdir.
Biz şunda GDA-dan synçylar Toparynyň barlagçylar däldigine düşünýäris. Saýlawlar döwleti mundan beýlägem ösdürmek we jemgyýeti jebisleşdirmek maksady bilen geçirilýär. GDA-dan synçylar Toparyna saýlawlaryň milli kanunlara we ýurduň halkara borçlaryna laýyk gelmegine ýardam edýän hünärmen synçylar topary hökmünde garamaly. Biz işimizde açyklyk we aýanlyk syýasatyndan ugur alýarys.
– Synçylar Topary Türkmenistanyň Prezidentiniň saýlawlary kampaniýasyna monitoringe girişdi. Eýýäm nirede, nähili duşuşyklar geçiridiňiz?
– Topar we onuň Ştaby 25-nji ýanwarda işe başlady. Häzire çenli biz Ahal welaýatynyň we Aşgabadyň saýlaw uçastoklaryna baryp gördük, Aşgabat şäher saýlaw iş toparynyň işi bilen tanyşdyk, Prezident wezipesine dalaşgärleriň käbiriniň ynanylan wekilleri bilen duşuşdyk. GD-nyň Ýerine ýetiriji komitetiniň başlygynyň orunbasary—GDA-nyň Ýerine ýetiriji sekretary Wiktor Guminskiý Türkmenistanyň Saýlawlary we sala salşyklary geçirmek boýunça Merkezi toparynyň başlygy we daşary syýasat edarasynyň ministriniň orunbasary bilen duşuşyklarynda saýlawdan deslapky çäräniň ugurlary kesgitlenildi.
Häzirki wagtda synçylarymyz Saýlaw kodeksi bilen tanyşýarlar. Şol bir wagtyň özünde saýlawlaryň köpçülikleýin habar beriş serişdelerinde beýan edilişine, saýlawçylara döwlet baştutanynyň wezipesine daşalgärler, olaryň saýlaw maksatnamalary hakynda maglumatlaryň dolulygyna berilmegine gözegçilik edýäris.
Türkmen tarapyna Topara guramaçylyk meselelerini çözmekde we işimiz üçin zerur şertleri döretmekde ýardam edendikleri üçin minnetdarlyk bildirýärin.
– Saýlawyň guralşy barada pikiriňizi aýdaýsaňyz?
– Maňa ozalam GDA-dan synçylar Toparynyň düzüminde Türkmenistanda geçirilen Prezident saýklawlarynda işlemek miýesser etdi, men saýlaw kampaniýasynyň guramaçylyk derejesiniň has ösenligine göz ýetirdim. Türkmenistanyň Saýlawlary we sala salşyklary geçirmek boýunça Merkezi toparynyň işiniň sazlaşykly we netijeli guralandygyny belläsim gelýär. Saýlaw uçastoklarynya baryp görenimizde olaryň saýlawlara tehniki taýdan doly taýýarlygyna göz ýetirdik. Ähli derejedäki iş toparlarynyň işlemegi üçin amatly şertler döredilipdir.
Saýlaw iş toparynyň agzalary saýlawçylaryň sanawy bilen işlemek, ses bermegi guramak we geçirmek boýunça gerekli taýýarlyk geçipdirler. Iş toparlary zerur bolan hukuk we usulýet edebiýatlary bilen üpjün edilipdir, Merkezi iş topary ondan gowrak, şol sanda dalaşgärleri hödürlemek boýunça raýatlaryň teklipçiler topary uçin hem kitapçalary çykardy, olarda saýlawlara taýýarlyk işleri beýan edilen, saýlaw resminamalarynyň nusgalary görkezilipdir. Türkmenistanyň Saýlawlary we sala salşyklary geçirmek boýunça Merkezi toparynyň saýty saýlaw çäresini maglumatlar bilen giňişleýin üpjün edýär. Türkmenistanda ilkinji gezek saýlaw býulletenlerinde Braýlyň şrifti ulanyldy, onuň batyllar we göreji gowşaklar üçin ähmiýeti ulydyr.
Saýlaw iş toparynyň agzalary bilen söhbetdeş bolanymyzda olaryň hünärine ussatdygyna göz ýetirdik. Biziň Toparymyz saýlaw iş toparynyň ählisinden gerekli maglumatlary alýar. Hemmeler döwlet baştutanynyň saýlawlary Türkmenistanyň mundan beýläkki ösüşiniň strategiýasyny kesgitleýän we jemgyýeti jebisleşdirýän möhüm jemgyýetçilik-syýasy wakadyr.
Prezidentlige dalaşgärleri hödürlemek we hasaba almak, biziň pikirimize görä, Türkmenistanyň Saýlaw kodeksine laýyklykda açyk, aýanlykda, giňişleýin alternatiwa esasynda geçirildi. Saýlawlara ilkinji gezek syýasy partiýalaryň üçüsiniň, raýatlaryň teklipçiler toparlarynyň öz dalaşgärlerini hödürlemek üçin saýlawçylaryň zerur sanyndan gol ýygnandygyny bellemek isleýärin.
Häzirki wagtda wagyz işleri ýaýbaňlandyryldy, Toparymyz dalaşgärlere deň şertleriň döredilmegine oňyn baha berýär. Saýlawçylar bilen duşuşyklar üçin gowy jaýlar, telewideniýede, radioda we neşirlerde çykyş etmekleri üçin ýetirlik wagt berlipdir.Saýlawçylar bilen duşuşyklar adamlar işjeň gatnaşýarlar, dalaşgärler öz maksatnamasyny erkin beýan edýärler, saýlawçylar olaryň ýurduň ösüşiniň geljegine garaýşy bilen içgin gyzyklanýarlar.
– Toparyň işi mundan beýläk nähili dowam eder?
– Biz wagyz işleriniň geçirilişine gözegçilik etmek üçin döwlet baştutanlygyna dalaşgärler we olaryň ynanylan wekilleri bilen duşuşyklary dowam etmegi göz öňünde tutýarys. Welaýatlaryň saýlaw iş toparlarynyň işi bilen tanşarys. Olaryň netijesi boýunça aralyk hasabat taýýarlanylar. Häzirden Türkmenistanyň Prezidentligine saýlawlary kampaniýasynyň ýokary derejede guralandygyny, onuň saýlaw kanunlarynyň çäklerinde, açyklyk we aýanlyk şertlerinde geçirilende geçýändigini, iş toparlarynyň netijeli işleýänligini, dalaşgärleriň ählisine deň şertleriň döredilendigini aýdyp biljek.
Kaydol: Kayıt Yorumları (Atom)


text:
Orsýetiň prezidenti Wladimir Putin Siriýadaky graždan urşy soňlamak üçin “real şansyň” bardygyny, emma konfliktden syýasy çykalganyň oňa gatnaşýan ähli tarapdan, şol sanda Moskwanyň goldawyna daýanýan Siriýanyň hökümetinden barlyşygy talap edýändigini aýtdy.
Putin bu çykyşyny 22-nji noýabrda Eýranyň we Türkiýäniň prezidentleri bilen Soçi şäherinde geçiren gepleşikleriniň başynda etdi.
Siriýada alty ýyl bäri dowam edýän graždan urşunyň dowamynda Orsýet we Eýran prezident Başar al-Assadyň hökümetini goldaýarlar, Türkiýe we ABŞ Assadyň häkimiýet başyndan çekilmegini talap edýän dürli gozgalaňçy toparlary goldaýarlar.
Ekstremist “Yslam döwleti” topary Siriýadaky konfliktiň ähli taraplaryna garşy söweşýär.


text:
21 Mayıs 2016 Cumartesi
Ministrler Kabinetiniň Mejlisi
Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Onda ýurdumyzyň durmuşyna degişli möhüm meseleleriň birnäçesine, öňde boljak çäreleriň maksatnamasyna garaldy, şeýle hem birnäçe resminama kabul edildi.
Hormatly Prezidentimiz mejlisiň gün tertibine geçip, ilki bilen, Ministrler Kabinetiniň Başlygynyň orunbasary B.Hojamämmedowa söz berdi. Wise-premýer gözegçilik edýän ulgamynda işleriň ýagdaýy, işgärleriň we iş berijileriň hukuklaryny üpjün etmek babatda işleri düzgünleşdirýän kadalaşdyryjy-hukuk namalarynyň kämilleşdirilmegi barada hasabat berdi. Döwlet Baştutanymyzyň garamagyna önümçilikde bolan betbagtçylykly hadysalary derňemegiň we hasaba almagyň Tertibini tassyklamak hakyndaky Kararyň taslamasy hödürlenildi. Bu Tertibe laýyklykda, dürli çäreleriň geçirilmegi, şol sanda zähmetiň goralmagyna gözegçilik etmek, betbagtçylykly hadysalaryň öňüniň alynmagyna gözegçiligi üpjün etmek boýunça çäreleriň geçirilmegi göz öňünde tutulýar.
Milli Liderimiz Gurbanguly Berdimuhamedow hasabaty diňläp, zähmetiň goralmagyny hukuk taýdan düzgünleşdirmegiň, işde işgärleriň saglygyny goramaga gönükdirilen öňüni alyş çäreler ulgamyny döwrüň talabyna we halkara ölçeglerine laýyk getirmegiň ähmiýetini nygtady. Hormatly Prezidentimiz önümçilikde adamyň zähmet howpsuzlygyny üpjün etmek baradaky meseläniň möhümdigini belläp, Karara gol çekdi hem-de wise-premýere degişli görkezmeleri berdi.
Ministrler Kabinetiniň Başlygynyň orunbasary B.Ereşow milli ykdysadyýetimiziň senagat pudagynda alnyp barylýan işler baradaky hasabat bilen çykyş etdi. Hasabatda her ýylyň iýun aýynyň birinji ýekşenbesinde dabaraly bellenilýän ýurdumyzyň Dokma senagatynyň işgärleriniň gününe taýýarlyk görmek bilen bagly meselelere aýratyn üns berildi.
Baýramçylyk günleri, 4—5-nji iýun aralygynda Berkarar döwletimiziň bagtyýarlyk döwründe dokma senagatynyň innowasion ösüşine bagyşlanan halkara sergi guralar. Sergide Dokma senagaty ministrliginiň garamagyndaky kärhanalaryň öndürýän dürli önümleri görkeziler, şeýle hem daşary ýurtly sergä gatnaşyjylaryň — dünýäniň 11 ýurdundan kompaniýalaryň 50-ä golaýy bu ulgamda täze işlerini we hyzmatlaryny hödürlär.
Sergi biziň myhmanlarymyzy bu pudakda Türkmenistanyň gazanan üstünlikleri bilen tanyşdyrar, hyzmatdaşlar bilen möhüm işewür duşuşyklary geçirmäge, özara bähbitli hyzmatdaşlygyň meseleleri boýunça pikir alyşmaga mümkinçilik berer. Forumyň maksatnamasynda türkmen we daşary ýurtly bezegçileriň taýýarlan lybaslarynyň görkezilişini geçirmek göz öňünde tutuldy. Şeýle hem ýurdumyzyň dizaýnerleriniň arasynda “Çeper eller” atly bäsleşik geçiriler. Bäsleşige dokma kärhanalarynyň dizaýnerlerinden başga, ýurdumyzyň modalar öýleriniň tikinçi dizaýnerleri hem gatnaşar. Bäsleşigiň ýeňijisine “Ýylyň dizaýneri” diýen ady dakmak göz öňünde tutulýar.
Hormatly Prezidentimiz hasabaty diňläp, ägirt uly eksport kuwwatyna eýe bolan dokma senagatynyň ýurdumyzyň gaýtadan işleýän senagatynyň esasy ugurlarynyň biri hökmünde möhüm orun eýeleýändigini belledi. Berkarar döwletimiziň bagtyýarlyk döwründe milli ykdysadyýetimiziň üstünlikli senagatlaşdyrylmagy netijesinde pudagyň önümçilik düzümi düýpli döwrebaplaşdyryldy. Bu işler ýurdumyzy durmuş-ykdysady taýdan ösdürmegiň 2016-njy ýyla çenli we 2030-njy ýyla çenli döwür üçin döwlet maksatnamalarynda, welaýatlary senagat taýdan ösdürmegiň meýilnamalarynda göz öňünde tutulan pudagy mundan beýläk-de ösdürmegiň wezipelerine laýyklykda amala aşyryldy.
Ýurdumyzyň ähli ýerlerinde öňdebaryjy enjamlar bilen üpjün edilen we ýokary hilli önümleri çykarýan täze dokma toplumlary hem-de kärhanalar guruldy, täze tehnologiýalaryň esasynda hereket edýän fabrikleriň durky toplumlaýyn täzelendi hem-de gaýtadan enjamlaşdyryldy diýip, döwlet Baştutanymyz Gurbanguly Berdimuhamedow sözüni dowam etdi. Ýurdumyzyň kärhanalarynyň düşewüntliligini ýokarlandyrmak, milli dokma harytlarynyň dünýä bazarynda bäsdeşlige ukyplylygyny artdyrmak üçin häzir olary döwlet derejesinde goldamak boýunça maksada gönükdirilen çäreler görülýär. Bularyň hemmesi ýurdumyzyň durmuş-ykdysady taýdan okgunly ösmegini üpjün edýär diýip, milli Liderimiz bu ugurda gazanylan ösüş depginlerini saklamagyň möhümdigini belledi. Bu işler daşary ýurtlardan getirilýän harytlaryň ornuny tutýan önümleri öndürmek hem-de türkmen harytlaryny daşary ýurtlara ugratmak boýunça döwlet maksatnamalarynda geljegi uly bolan ugurlary yzygiderli ösdürmek we giňeltmek bilen şertlendirilendir.
Milli Liderimiz şeýle hem ýurdumyzyň Garaşsyzlygynyň 25 ýyllygy mynasybetli bu şanly senäniň nyşany ýerleşdirilen dokma önümlerini çykarmagy tabşyrdy.
Hormatly Prezidentimiz Dokma senagatynyň işgärleriniň hormatyna geçiriljek baýramçylyk dabaralary barada aýtmak bilen, pudagyň işgärleriniň ýurdumyzda haryt bolçulygyny döretmäge, bazary ýokary hilli dokma önümleri bilen doldurmaga uly goşant goşýandygyny aýratyn belledi hem-de baýramçylyga gabatlanan ähli çäreleri ýokary guramaçylyk derejesinde geçirmegi tabşyrdy.
Ministrler Kabinetiniň Başlygynyň orunbasary R.Bazarow möwsümleýin oba hojalyk işleriniň barşy barada hasabat berip, häzirki wagtda gögeriş gazanylan gowaçanyň hatar aralaryny bejermek hem-de mineral dökünler bilen iýmitlendirmek işleriniň alnyp barylýandygyny aýtdy. Şunuň bilen birlikde, galla kabul ediş bölümleri hem-de tehnikalar däne oragy möwsümine taýýarlanylýar.
Wise-premýer şeýle hem Araly halas etmegiň halkara gaznasynyň Durnukly ösüş boýunça döwletara komissiýasynyň nobatdaky mejlisine taýýarlyk görlüşi barada hasabat berdi. Şol mejlis Türkmenistanyň 2015—2016-njy ýyllarda bu komissiýa ýolbaşçylyk etmeginiň çäklerinde 24—26-njy maýda Aşgabatda geçiriler.
Döwlet Baştutanymyz hasabaty diňläp, daşky gurşawy goramak babatda halkara hyzmatdaşlygyň döwrüň wajyp wezipelerini çözmekde işjeň orun eýeleýän Türkmenistanyň daşary syýasat ýörelgesiniň esasy ugurlarynyň biridigini nygtady. Ýurdumyz Araly halas etmegiň halkara gaznasyny döredijileriň biri bolmak bilen, bu babatda sebitiň döwletleriniň hem-de iri halkara guramalaryň, ilkinji nobatda, BMG-niň tagallalaryny birleşdirmek ugrunda yzygiderli çykyş edýär.
Şunuň bilen baglylykda, hormatly Prezidentimiz Gurbanguly Berdimuhamedow Türkmenistanyň ekologiýa we suw-energetika meselelerine, ählumumy durnukly durmuş-ykdysady ösüşi üçin şertleri üpjün etmäge degişli halkara başlangyçlary iş ýüzünde durmuşa geçirmek boýunça yzygiderli işleri dowam etmegiň zerurdygyny nygtady. Şol başlangyçlaryň hatarynda BMG-niň howandarlygynda ýöriteleşdirilen düzümi — işlemegi üçin türkmen tarapynyň Aşgabatda zerur bolan düzümi döretmäge taýýar bolan Merkezi Aziýada howanyň üýtgemegi bilen bagly tehnologiýalar boýunça sebit merkezini döretmek, BMG-niň Araly halas etmek boýunça ýörite maksatnamasyny hem-de BMG-niň suw strategiýasyny işläp düzmek başlangyçlary bar.
Döwlet Baştutanymyz Durnukly ösüş boýunça döwletara komissiýasynyň häzirki mejlisiniň gün tertibine çykarylan meseleleriň wajypdygyny belläp, forumyň zerur bolan guramaçylyk derejesini üpjün etmegi tabşyrdy.
Hormatly Prezidentimiz möwsümleýin oba hojalyk işlerine ünsi çekip, bugdaý oragyny öz wagtynda hem-de ýokary hilli geçirmek boýunça çäreleriň tutuş toplumyny üpjün etmegi talap etdi. Milli Liderimiz şeýle hem bereketli hasyl almak maksady bilen, gowaça we beýleki oba hojalyk ekinlerine hemme agrotehniki çäreleri öz möhletinde ýerine ýetirmegiň wajypdygyny nygtady hem-de bu babatda wise-premýere birnäçe anyk tabşyryklary berdi.
Ministrler Kabinetiniň Başlygynyň orunbasary B.Atdaýew Germaniýa Federatiw Respublikasynda «Türkmenistan—Germaniýa: innowasiýa tehnologiýalarynyň güni» atly çäräni geçirmäge görülýän taýýarlyk barada hasabat berdi.
31-nji maýda geçiriljek işewür duşuşygyň çäklerinde ykdysadyýetiň dürli ulgamlarynda, şol sanda resminamalar dolanyşygyny we buhgalter hasabyny ýöretmegi awtomatlaşdyrmak, önümleri satyn almagy, önümçilik amallaryny, ylmy-barlag taslamalaryny dolandyrmak boýunça ulgamlarda dünýäniň kompýuter programmalar üpjünçiligi boýunça öňdebaryjy “SAP SE” german kompaniýasynyň işi bilen tanyşmak göz öňünde tutulýar.
Türkmen tarapyndan bu çärä önüm öndüriji pudaklaryň, ulag we aragatnaşyk, ykdysadyýet, bank ulgamlarynyň wekilleri, ylym we bilim ulgamynyň hünärmenleri hem-de Çyzykly şertli belgiler boýunça Milli guramasynyň we Türkmenistanyň Senagatçylar we telekeçiler birleşmesiniň agzalary gatnaşar. Wise-premýer döwlet Baştutanymyzyň garamagyna bu çäräniň iş meýilnamasynyň taslamasyny hödürledi.
Hormatly Prezidentimiz Gurbanguly Berdimuhamedow öňümizdäki Innowasiýa tehnologiýalar gününi ýokary derejede guramak barada anyk görkezmeleri berip, bu ikitaraplaýyn işewür duşuşygyň esasy maksadynyň hyzmatdaşlyk gatnaşyklaryny ýola goýmakdan hem-de önümçiligi ösdürmäge, ýurdumyzyň senagat kärhanalarynyň işini hil taýdan täze derejä çykarmaga mümkinçilik berýän işläp taýýarlamalar ulgamynda öňdebaryjy tejribäni öwrenmekden ybaratdygyny belledi.
Döwlet Baştutanymyz şeýle halkara ähmiýetli çäreleriň wajypdygy barada aýdyp, olaryň ýurdumyzyň pudaklarynyň we kärhanalarynyň eýeleýän ornuny pugtalandyrmaga, olaryň türkmen ykdysadyýeti üçin ileri tutulýan ugurlarda eksport we innowasion kuwwatyny artdyrmaga ýardam etmelidigini aýtdy.
Ministrler Kabinetiniň Başlygynyň orunbasary S.Satlykow gözegçilik edýän ulgamlaryndaky işleriň ýagdaýy hem-de «Hyundai New Super Aero City» kysymly awtobuslary satyn almak hakyndaky» kararyň taslamasy barada hasabat berdi.
Wise-premýer döwlet Baştutanymyzyň tabşyrygyna laýyklykda, 2017-nji ýylda Aşgabat şäherinde V Aziýa oýunlarynyň geçiriljek döwründe raýatlarymyza we myhmanlara jemgyýetçilik ulaglarynyň täze görnüşleri bilen ýokary hilli awtoulag hyzmatlaryny ýerine ýetirmek maksady bilen, Türkmenistanyň Awtomobil ulaglary ministrliginiň hünärmenleri tarapyndan Ýewro-4 ekologiýa ölçeglerine laýyk gelýän şäheriçi awtobuslaryň 500-sini satyn almak boýunça işleriň geçirilendigini habar berdi. Şol awtobuslaryň 4-si mümkinçiligi çäkli adamlary gatnatmak üçin niýetlenendir.
Şeýle hem hasabatyň çäklerinde Balkan welaýatynda gurulýan dürli maksatly binalary ulanmaga bermek hem-de täze desgalaryň düýbüni tutmak boýunça alnyp barylýan işler barada habar berildi.
Hormatly Prezidentimiz Gurbanguly Berdimuhamedow hasabaty diňläp, Koreýa Respublikasy bilen hyzmatdaşlygyň netijeli häsiýete eýedigini kanagatlanma bilen belledi. Gatnaşyklaryň toplanan uly tejribesi hem-de köpugurly kuwwaty şol hyzmatdaşlygyň esasyny düzýär. Milli Liderimiz bular barada aýtmak bilen, ýurdumyzyň bu gatnaşyklary mundan beýläk hem pugtalandyrmaga gyzyklanma bildirýändigini tassyklady we «Hyundai New Super Aero City» kysymly awtobuslary satyn almak hakyndaky» Karara gol çekdi.
Döwlet Baştutanymyz Balkan welaýatyny ösdürmek baradaky meselelere ünsi çekip, desgalary gurmagyň ähli tapgyrlarynda, taslamalary seljermekden başlap, binagärlik-gurluşyk we inženerçilik çözgütlerine tehniki gözegçilige çenli gurluşyk işleriniň hilini berk gözegçilikde saklamagyň wajypdygyny nygtady.
Ministrler Kabinetiniň Başlygynyň orunbasary G.Mämmedowa 24—27-nji maýda Türkmenistanyň Rumyniýadaky Medeniýet günlerini geçirmäge görülýän taýýarlyk barada hasabat berdi.
Döredijilik çäresini geçirmek üçin dostlukly ýurda düzüminde medeniýet işgärleri, döredijilik intelligensiýasynyň, köpçülikleýin habar beriş serişdeleriniň wekilleri, sungat ussatlary ugradylýar. Buharestde hem-de Ýassy şäherinde geçirilmegi meýilleşdirilýän Medeniýet günleriniň çäklerinde Türkmenistanyň muzeý gymmatlyklarynyň we amaly-haşam sungatynyň eserleriniň sergisi, ýurdumyzyň sungat ussatlarynyň konserti we duşuşyklar, şol sanda Rumyniýanyň Medeniýet ministrliginde duşuşyk geçiriler.
Hormatly Prezidentimiz Gurbanguly Berdimuhamedow Türkmenistanyň Rumyniýadaky Medeniýet günlerini, onuň çäklerinde meýilleşdirilen çäreleri ýokary guramaçylyk derejesinde geçirmek babatda görkezmeleri berip, milli ruhy mirasy, täze taryhy eýýamda ýurdumyzyň gazananlaryny dünýä ýaýmakda bu çäräniň ähmiýetine ünsi çekdi.
Türkmenistan dünýä bileleşiginiň ýurtlary bilen öz gatnaşyklaryny ynsanperwer gymmatlyklarynyň esasynda guraýar. Döwlet Baştutanymyz hut şol gymmatlyklaryň syýasy we ykdysady hyzmatdaşlygy üçin amatly ýagdaýy döretmekde, döwletimiziň bütin dünýädäki abraýyny belende galdyrmakda kesgitleýji orun eýeleýändigini aýtdy.
Ministrler Kabinetiniň Başlygynyň orunbasary S.Toýlyýew gözegçilik edýän ulgamlaryndaky işleriň ýagdaýy, ýurdumyzyň orta mekdeplerinde «Soňky jaň» dabarasyny geçirmäge görülýän taýýarlyk barada hasabat berdi.
Şunuň bilen baglylykda, wise-premýer 25-nji maýda paýtagtymyzda hem-de ýurdumyzyň ähli welaýatlarynda medeni-köpçülikleýin çäreleriň guraljakdygyny habar berdi. Dabaralar paýtagtymyzyň hem-de ýurdumyzyň ähli welaýatlaryna wekilçilik etjek uçurymlaryň gatnaşmagynda Aşgabatda Garaşsyzlyk we Konstitusiýa binalaryna gül desselerini goýmak çäresinden başlanar.
Şu ýyl Watanymyzyň ähli mekdeplerinde “Soňky jaň” dabarasy “Berkarar döwletimizde mirasyma sarpa bar, nesilleriň buýsanjy, şöhrat Size, Arkadag!” şygary astynda geçiriler. Şol gün mekdep uçurymlary üçin paýtagtymyzyň ajaýyp ýerlerine we medeni merkezlerine — “Arkadag”, “Ak şäherim Aşgabat” binalaryna hem-de “Nusaý” taryhy-medeni döwlet goraghanasyna we beýleki ýerlere gezelençler guralar.
Agşam “Arkadag” seýilgähinde Aşgabat şäheriniň güni hem-de 2015—2016-njy okuw ýylynyň tamamlanmagy mynasybetli baýramçylyk dabarasy geçiriler. Dabarada hormatly Prezidentimiziň Gutlagy okalar. Ýurdumyzyň welaýatlaryndan we paýtagtymyzdan dabara gatnaşýan göreldeli uçurymlara döwlet Baştutanymyzyň adyndan sowgatlar gowşurylar. Şanly waka mynasybetli sungat ussatlarynyň konsertlerini hem-de Magtymguly şaýolunyň ugrunda baýramçylyk gezelenjini guramak meýilleşdirilýär. Şol gün ýurdumyzyň ähli welaýatlarynyň merkezlerinde hem uly dabaralar geçiriler.
Milli Liderimiz Gurbanguly Berdimuhamedow orta mekdepleriň uçurymlary üçin “Soňky jaň” gününiň täze, özbaşdak durmuşa gadam basylýandygyny alamatlandyrýandygyny belledi. Häzirki döwürde biziň ýaşlarymyz, olaryň ukyplaryny we zehinlerini ýüze çykarmagy, geljekki hünärini seçip almagy, döwrebap bilime eýe bolmagy, dünýägaraýşyny yzygiderli giňeltmegi üçin ähli zerur şertler döredildi. Döwlet Baştutanymyz bular barada aýtmak bilen, häzirki wagtda ýaş türkmenistanlylaryň hemmetaraplaýyn bilim almaga hem-de diňe bir Türkmenistanyň okuw mekdeplerinde däl, eýsem, dünýäniň iň gowy ýokary okuw mekdeplerinde hem dürli hünärlere eýe bolmaga mümkinçilikleriniň bardygyny aýtdy.
Hormatly Prezidentimiz okuw ýylynyň tamamlanmagy mynasybetli baýramçylyk çärelerini guramaga we geçirmäge döredijilikli çemeleşmegiň möhümdigini belledi. Milli Liderimiz ajaýyp pursatlara hem-de iň nurana umytlara beslenen bu baýramçylyk gününiň uçurymlaryň ýadynda hemişelik galmagy, ýaşlarymyzy durmuşyň täze möhüm tapgyryna ynamly gadam basmaga, seçip alan hünärlerine eýe bolmaga hem-de eziz Watanymyzyň gülläp ösmeginiň bähbidine döredijilikli zähmet çekmäge ruhlandyrmagy üçin ähli tagallalary etmegiň wajypdygyny aýtdy we wise-premýere ähli dabaralary ýokary guramaçylyk derejesinde geçirmek babatda anyk tabşyryklary berdi.
Soňra Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Ministrler Kabinetiniň iş dolandyryjysy Ş.Durdylyýew döwlet Baştutanymyzyň ozal beren görkezmeleri we tabşyryklary bilen baglylykda geçirilýän işler barada hasabat berdi. Şeýle hem döwlet Baştutanymyzyň garamagyna Ahal welaýatynyň we Aşgabat şäheriniň dolandyryş-çäk gurluşynyň üýtgemegi bilen baglylykda işlenip taýýarlanylan kararyň taslamasy hödürlenildi.
Hormatly Prezidentimiz Gurbanguly Berdimuhamedow Aşgabady has-da abadanlaşdyrmaga örän uly üns berilýändigini ýene-de bir gezek nygtap, paýtagtymyzy ösdürmegiň maksatnamasynyň esasy ileri tutulýan ugrunyň geljek üçin niýetlenen şäher düzümini toplumlaýyn döwrebaplaşdyrmak, adamlaryň oňaýly ýaşaýyş-durmuşy we döredijilikli zähmet çekmegi üçin hemme zerur şertleri döretmek bolup durýandygyny belledi. Şunuň bilen baglylykda, milli Liderimiz öňde goýlan wezipeleriň çözülmegini berk gözegçilikde saklamagy talap edip, wise-premýere bu babatda anyk görkezmeleri berdi.
Döwlet Baştutanymyz Karara gol çekip, bu resminamanyň ýerine ýetirilmegi babatda degişli ýolbaşçylara anyk tabşyryklary berdi.
Ministrler Kabinetiniň Başlygynyň orunbasary, daşary işler ministri R.Meredow DIM-niň alyp barýan işleri barada hasabat bermek bilen, Türkmenistanyň hem-de Birleşen Arap Emirlikleriniň arasyndaky hyzmatdaşlyk boýunça bilelikdäki komitetiň nobatdaky mejlisini geçirmäge görülýän taýýarlyk barada habar berdi.
Bellenilişi ýaly, Ýakyn Gündogaryň döwletleri, şol sanda BAE bilen dostlukly gatnaşyklary we özara bähbitli hyzmatdaşlygy berkitmek Bitarap Türkmenistanyň daşary syýasat strategiýasynyň möhüm ugurlarynyň biridir. Bu strategiýa umumy bähbitlere laýyk gelýän giň halkara hyzmatdaşlygy ösdürmäge gönükdirilendir. Şunuň bilen baglylykda, biziň ýurtlarymyzyň arasyndaky gatnaşyklara ilkibaşdan okgunly, birek-birege hormat goýmak we netijeli häsiýet mahsus bolup durýar.
Ýokary derejede yzygiderli geçirilýän saparlar munuň aýdyň subutnamasydyr. Döwletara gatnaşyklar syýasy, söwda-ykdysady we medeni-ynsanperwer ulgamlarda üstünlikli ösdürilýär, geçen ýyllaryň içinde işlenip taýýarlanan kadalaşdyryjy-hukuk namalary munuň ygtybarly binýady bolup hyzmat edýär. Şeýle hem Türkmenistan we BAE abraýly halkara hem-de sebit guramalarynyň, şol sanda BMG-niň çäklerinde işjeň gatnaşyklary saklaýarlar.
2011-nji ýylda Türkmenistanyň hem-de Birleşen Arap Emirlikleriniň arasyndaky hyzmatdaşlyk boýunça bilelikdäki komitet döredildi. Ol netijeli hyzmatdaşlygy giňeltmegiň täsirli guraly bolup durýar. Häzirki wagtda bu komitetiň 1—2-nji iýunda geçiriljek nobatdaky mejlisine taýýarlyk görülýär. Duşuşygyň gün tertibine ýangyç-energetika toplumy, senagat we ulag ulgamlary, aragatnaşyk we telekommunikasiýalar, maliýe-bank ulgamy ýaly ugurlarda hyzmatdaşlyk etmegiň meseleleri girizildi. Şeýle hem ikitaraplaýyn resminamalary taýýarlamak boýunça gepleşikleri geçirmek göz öňünde tutulýar.
Hormatly Prezidentimiz Gurbanguly Berdimuhamedow hasabaty diňläp, Birleşen Arap Emirlikleri bilen däbe öwrülen dostlukly döwletara gatnaşyklarynyň ýokary derejesini kanagatlanma bilen belledi. Milli Liderimiziň belleýşi ýaly, BAE Türkmenistanyň iri söwda-ykdysady hyzmatdaşlarynyň biri bolup durýar, munuň özi ikitaraplaýyn haryt dolanyşygynyň möçberleriniň artmagy bilen tassyklanýar.
Biziň ýurdumyz geljekde hem Birleşen Arap Emirlikleri bilen netijeli hyzmatdaşlygy ösdürmegi göz öňünde tutýar diýip, döwlet Baştutanymyz Hyzmatdaşlyk boýunça bilelikdäki komitetiň mejlisine taýýarlygyň ýokary guramaçylyk derejesini üpjün etmegi tabşyrdy. Hormatly Prezidentimiz wise-premýere, DIM-niň ýolbaşçysyna bu babatda anyk tabşyryklary berip, degişli düzümiň işleri häzirki döwrüň ýagdaýlaryny nazara alyp, ikitaraplaýyn gatnaşyklary geljegi uly bolan täze ugurlara çykarmaga ýardam etmelidir hem-de anyk netijäni ugur edinmelidir diýip belledi.
Döwlet Baştutanymyz Karara gol çekip, Türkmenistanyň hem-de Birleşen Arap Emirlikleriniň arasyndaky hyzmatdaşlyk boýunça bilelikdäki komitetiň türkmen tarapynyň düzümini tassyklady. Ýurdumyzyň kanunçylygyny has-da kämilleşdirmek boýunça milli parlamentiň alyp barýan işleri baradaky habar bilen Mejlisiň Başlygy A.Nurberdiýewa çykyş etdi. Habar berlişi ýaly, häzirki wagtda täze Kanunlaryň taslamalarynyň 20-ä golaýyny hem-de ilatdan gelip gowuşýan teklipleri nazara alyp, Türkmenistanyň Konstitusiýasynyň täze rejelenen görnüşini taýýarlamak boýunça işler dowam edýär. Şeýle hem döwlet Baştutanymyz Gurbanguly Berdimuhamedowyň tabşyrygy boýunça ýurdumyzyň welaýatlarynyň dolandyryş-çäk gurluşyny tertipleşdirmek we kämilleşdirmek babatda teklipleri taýýarlamak işleri alnyp barylýar.
Döwlet we jemgyýetçilik durmuşynyň hukuk esaslaryny pugtalandyrmak, tutuş milli kanunçykaryjylyk ulgamynyň işini gowulandyrmak, demokratik institutlary kämilleşdirmek biziň ösüşimiziň möhüm şerti bolup durýar diýip, milli Liderimiz aýtdy we Türkmenistanyň Mejlisiniň alyp barýan işlerinde hukuk ulgamynda halkara tejribä hem-de umumy kabul edilen dünýä ölçeglerine bolşy ýaly, milli aýratynlyklara hem-de häzirki zaman türkmen döwletini we jemgyýetini ösdürmegiň esasy wezipelerine daýanmalydygyny nygtady. Döwlet Baştutanymyz kanunçykaryjylyk işinde giň halkara hyzmatdaşlygyny ýola goýmagyň zerurdygyny nygtap, parlamentara gatnaşyklaryny işjeňleşdirmäge aýratyn üns bermegiň möhümdigine ünsi çekdi. Ministrler Kabinetiniň mejlisiniň barşynda başga-da birnäçe meselelere garaldy, olar boýunça degişli çözgütler kabul edildi.
Mejlisiň ahyrynda hormatly Prezidentimiz Gurbanguly Berdimuhamedow bu ýere ýygnananlara berkarar Watanymyzyň gülläp ösmegi, mähriban halkymyzyň bagtyýar durmuşda ýaşamagy ugrunda alyp barýan işlerinde uly üstünlikleri arzuw etdi.
Kaydol: Kayıt Yorumları (Atom)


text:
Çölde pisse ýetişdirmek boýunça synag işleri netijeli alnyp barylýar
Çöller, ösümlik we haýwanat dünýäsi milli institutynyň (ÇÖHDMI) tokaýlaryň we öri meýdanlarynyň ekologiýasy laboratoriýasynda Merkezi Garagumda lagym-zeýkeş we dürli derejede minerallaşan ýerasty suwlaryny ulanyp, hozmiweli ösümlikleriň ýerli görnüşlerini ýetişdirmek boýunça köpýyllyk ylmy barlaglar dowam edýär.
Laboratoriýanyň uly ylmy işgäri Güljemal Gurbanmämmedowanyň aýtmagyna görä, bu synaglar 2014-nji ýylyň dekabrynda Bokurdak obasynyň demirgazygynda taşlandy zeýkeş suwlarynyň golaýynda geçirilip başlandy. 2015-nji ýylda synag meýdançasynda adaty badam we hakyky pisse ekildi. Olaryň ösüşini we boý alşyny gowulandyrmak üçin mineral hem-de organiki dökünler ulanyldy. Laboratoriýanyň işgärleri guraklyga we duzlara durnukly beýleki miweli ekinleri hem synag etmegi göz öňünde tutýarlar. Üç ýyllap ylmy barlag geçirlenden soň pisse agaçlarynyň 450-si we badam agaçlarynyň 350-si bag ekmekde ulanmak üçin ýerli ilata berildi. Meýdançalarda galan üç ýyllyk ekinleriň duzlaşan ýerlere durnuklylyk derejesini kesgitlemek üçin olara gözegçilik ediler.
Institutyň Garryguldaky stasionar meýdançasyndaky duzlaşan takyrlarda 1990-njy we 2007-nji ýyllarda ekilip başlanan pisseler eýýäm gowy miwe berip başlady. Bu ýerde laboratoriýanyň hünärmenleri badam ekip, ony suwarmak üçin 1 litr suwda 7 gram duz bolan ýerasty suw ulanýarlar. Iki ýyllyk tejribeleriň netijesinde hozmiweli ekinler çöl şertlerine uýgunlaşdy.
Şeýle ylmy işler ilkinji gezek geçirilýär. Bu synaglar ösümlik dünýäsiniň şu wekilleri baradaky maglumatlary artdyrmaga, olaryň guraklyga we duzlaşan ýerlere uýgunlaşma çägini kesgitlemäge mümkinçilik berer.


text:
Türkmenistanyň Prezidenti bilen Owganystan Yslam Respublikasynyň Prezidentiniň telefon arkaly söhbetdeşligi.
Türkmenistanyň Prezidenti Gurbanguly Berdimuhamedow bilen Owganystan Yslam Respublikasynyň Prezidenti Mohammad Aşraf Ganiniň telefon arkaly söhbetdeşligi boldy.
Owgan Lideri Türkmenistanyň Baştutanyny Prezident saýlawlarynda ynamly gazanan ýeňşi bilen tüýs ýürekden we mähirli gutlady hem-de jogapkärli döwlet wezipesinde uly üstünlikleri arzuw etdi. Goňşy döwletiň ýolbaşçysy ýurduň parahat durmuşyny berkitmekde berýän hemişelik kömegi üçin hormatly Prezidentimiz Gurbanguly Berdimuhamedowa we bütin türkmen halkyna uly hoşallyk bildirdi.
Öz nobatynda milli Liderimiz gutlaglary we hoşniýetli arzuwlary üçin Mohammad Aşraf Ganä minnetdarlyk bildirip, Türkmenistanyň Owganystan bilen däp bolan dostlukly, netijeli gatnaşyklara ygrarlydygyny tassyklady. Hormatly Prezidentimiz ýurdumyzyň goňşy döwletdäki ýagdaýlary diňe parahatçylykly ýollar arkaly düzgünleşdirmek ýörelgesi bilen çykyş edip, mundan beýläk-de owgan ykdysadyýetini hem-de durmuş düzümlerini dikeltmäge gönükdirilen anyk ädimleri ätjekdigini aýtdy.
Soňra söhbetdeşler ikitaraplaýyn gatnaşyklaryň şu günki ýagdaýy we geljekki ösüşi barada pikir alyşdylar. Türkmenistanyň we Owganystanyň Prezidentleri mundan beýläkki döwletara hyzmatdaşlyga çemeleşmeleri anyklaşdyryp, söwda-ykdysady ulgamy, ýangyç-energetika toplumyny, elektroenergetikany we beýleki birnäçe pudaklary özara hereket etmegiň ileri tutulýan ugurlarynyň hatarynda kesgitlediler.
Türkmenistan — Owganystan — Pakistan — Hindistan (TOPH) gaz geçirijisiniň gurluşygynyň taslamasyny iş ýüzünde durmuşa geçirmekde tagallalary birleşdirmek ýaly möhüm meseleler aýratyn ara alnyp maslahatlaşyldy. Şeýle hem iki goňşy döwletiň Baştutanlary ynsanperwer ulgamda, şol sanda bilim, ylym we medeniýet ugurlary boýunça däp bolan gatnaşyklary has-da giňeltmek babatda pikirlerini aýtdylar.
Söhbetdeşligiň çäklerinde özara gyzyklanma döredýän sebit we halkara syýasatyň meseleleri boýunça hem pikir alşyldy. Şunuň bilen baglylykda, Prezident Mohammad Aşraf Gani Owganystan Yslam Respublikasynyň tutuş adamzady tolgundyrýan wajyp meseleleriň has oňaýly çözgüdini tapmagyň bähbidine umumy tagallalary jemlemäge gönükdirilen Türkmenistanyň netijeli başlangyçlaryny doly goldaýandygyny nygtady.
Döwlet Baştutanlary türkmen-owgan gatnaşyklarynyň dostlugyň we hoşniýetli goňşuçylygyň iň oňat däplerine, taraplaryň özara hoşniýetli erkine daýanyp, ähli ugurlar boýunça mundan beýläk-de üstünlikli ösdüriljekdigine ynam bildirdiler.
Söhbetdeşligiň barşynda Türkmenistanyň Baştutany owgan kärdeşini ýurdumyza gelmäge çagyrdy.
Hoşlaşanlarynda, Prezidentler Gurbanguly Berdimuhamedow we Mohammad Aşraf Gani türkmen hem-de owgan halklaryna parahatçylyk, abadançylyk we gülläp ösüş baradaky arzuwlaryny aýtdylar.
Türkmenistanyň Prezidenti bilen Russiýa Federasiýasynyň Hökümetiniň Başlygynyň telefon arkaly söhbetdeşligi
Türkmenistanyň Prezidenti Gurbanguly Berdimuhamedow bilen Russiýa Federasiýasynyň Hökümetiniň Başlygy Dmitriý Medwedewiň arasynda telefon arkaly söhbetdeşlik boldy.
Russiýanyň Hökümetiniň ýolbaşçysy Türkmenistanyň Baştutanyny mübärekläp, hormatly Prezidentimiz Gurbanguly Berdimuhamedowy üçünji gezek ýokary döwlet wezipesine saýlanylmagy bilen tüýs ýürekden we mähirli gutlady hem-de türkmen halkynyň abadançylygynyň bähbidine alyp barýan jogapkärli işinde üstünlik arzuw etdi.
Hormatly Prezidentimiz gutlaglar we hoşniýetli arzuwlar üçin hoşallyk bildirip, iki halkyň arasyndaky dostluk gatnaşyklaryna ygrarlydygyny tassyklady hem-de Russiýa Federasiýasy bilen hyzmatdaşlygyň Türkmenistanyň daşary syýasat strategiýasynyň ileri tutulýan ugurlarynyň biri bolandygyny we şeýle bolmagynda galýandygyny belledi.
Söhbetdeşligiň barşynda hormatly Prezidentimiz Gurbanguly Berdimuhamedow we Russiýa Federasiýasynyň Hökümetiniň Başlygy türkmen-rus hyzmatdaşlygynyň derejesine kanagatlanma bildirip, hyzmatdaşlygy ösdürmek barada pikir alyşdylar. Hormatly Prezidentimiz we Russiýanyň Hökümetiniň Baştutany ýokary we hökümet derejesinde gazanylan ylalaşyklaryň durmuşa geçirilişiniň barşyna oňyn baha berip, döwletara gatnaşyklary mundan beýläk-de çuňlaşdyrmaga taýýardyklaryny tassykladylar we onuň ileri tutulýan ugurlaryny anyklaşdyrdylar. Şunuň bilen baglylykda, söhbetdeşler özara gatnaşyklaryň kuwwatyndan netijeli peýdalanmaga hem-de özara ynanyşmak gatnaşyklaryny pugtalandyrmaga hyzmat etmäge gönükdirilen täze bilelikdäki taslamalary durmuşa geçirmegiň wajypdygyny bellediler.
Hormatly Prezidentimiz Gurbanguly Berdimuhamedow we Russiýa Federasiýasynyň Hökümetiniň Başlygy Dmitriý Medwedew köpýyllyk hyzmatdaşlygy mundan beýläk-de ösdürmegiň zerurdygyny nygtap, iki döwletiň arasyndaky netijeli gatnaşyklary ösdürmekde ykdysady hyzmatdaşlyk boýunça hökümetara toparyň ornuna aýratyn üns berdiler. Şu babatda yzygiderli geçirilýän işewür duşuşyklaryň ähmiýeti bellenildi. Olaryň barşynda taraplar netijeli türkmen-rus gatnaşyklaryny mundan beýläk-de pugtalandyrmak üçin binýady kemala getirmäge umumy çemeleşmeleri işläp taýýarlaýarlar.
Döwletara gatnaşyklaryň aýrylmaz bölegi bolan ynsanperwer ulgamda hyzmatdaşlygyň geljegi söhbetdeşligiň esasy meseleleriniň biri boldy. Söhbetdeşler bilim, ylym, medeniýet, sport we syýahatçylyk ugurlary boýunça gatnaşyklary mundan beýläk-de pugtalandyrmaga özara gyzyklanma bildirýändiklerini tassykladylar.
Halkara we sebit syýasatynyň möhüm meseleleriniň birnäçesi boýunça pikir alyşmagyň barşynda Türkmenistanyň hem-de Russiýa Federasiýasynyň abraýly halkara guramalaryň we düzümleriň çäklerinde netijeli hyzmatdaşlygy giňeltmäge çalyşýandygy tassyklanyldy.
Hormatly Prezidentimiz Gurbanguly Berdimuhamedow şeýle hem russiýaly dostlarymyzy Türkmenistanda görmäge hemişe şatdygyny belledi.
Telefon arkaly söhbetdeşligiň ahyrynda Türkmenistanyň Baştutany hem-de Russiýa Federasiýasynyň Hökümetiniň Başlygy mundan beýläk-de ikitaraplaýyn gatnaşyklara özara ynanyşmak, açyklyk we düşünişmek häsiýetiniň eýe boljakdygyna ynam bildirip, berk jan saglyk hem-de üstünlikler, iki ýurduň halklaryna bolsa parahatçylyk we rowaçlyk arzuw etdiler.
Türkmenistanyň Prezidenti bilen Ukrainanyň Prezidentiniň telefon arkaly söhbetdeşligi
Türkmenistanyň Prezidenti Gurbanguly Berdimuhamedowyň we Ukrainanyň Prezidenti Pýotr Poroşenkonyň arasynda telefon arkaly gepleşik boldy.
Iki döwletiň Baştutanlary mähirli salamlaşyp, birek-birege jan saglyk we bagtyýarlyk arzuw etdiler.
Ukrainanyň Lideri Türkmenistanyň Baştutanyny saýlawlarda ynamly ýeňiş gazanmagy hem-de ýurduň Prezidenti wezipesine täze möhlete saýlanylmagy bilen tüýs ýürekden gutlap, milli Liderimize türkmen halkynyň bähbidine bellenilen ähli maksatlara ýetmekde üstünlikleri arzuw etdi.
Türkmen-ukrain gatnaşyklaryna ýokary baha bermek bilen, söhbetdeşler ozal gazanylan ylalaşyklary we özara gatnaşyklaryň mümkinçiliklerini nazara almak bilen, ikitaraplaýyn gatnaşyklaryň häzirki ýagdaýyny we geljegini ara alyp maslahatlaşdylar.
Taraplaryň geljekde hem dostlukly gatnaşyklary we hyzmatdaşlygy ösdürmäge taýýardygyny tassyklamak bilen, Prezidentler Gurbanguly Berdimuhamedow we Pýotr Poroşenko döwletara gatnaşyklary berkitmäge çemeleşmeleri ylalaşdylar. Şol gatnaşyklar deňhukuklylyk, özara bähbitlilik hem-de birek-biregiň bähbidini hormatlamak ýörelgelerine esaslanýar.
Iki ýurduň Prezidentleri halkara giňişlikde türkmen-ukrain gatnaşyklary bilen bagly meseleler barada durup geçmek bilen, halkara syýasatyň käbir meseleleri boýunça iki döwletiň garaýyşlarynyň ýakynlygyny bellediler. Şunda Prezident Pýotr Poroşenkonyň nygtaýşy ýaly, Ukraina Türkmenistany Merkezi Aziýa sebitinde esasy orny eýeleýän döwlet, geljegi uly hyzmatdaş hasaplaýar hem-de gatnaşyklary giňeltmek, hususan-da, abraýly halkara guramalaryň çäklerinde giňeltmek ugrunda çykyş edýär diýip belledi.
Iki ýurduň arasyndaky dostlukly gatnaşyklaryň hem-de netijeli hyzmatdaşlygyň geljekde hem üstünlikli ösdüriljekdigine özara ynam bildirmek bilen, söhbetdeşler ynsanperwer ugurda, şol sanda bilim, ylym we medeniýet, şeýle hem sport we syýahatçylyk ulgamlarynda däbe öwrülen gatnaşyklary has-da giňeltmek barada pikirlerini beýan etdiler.
Söhbetdeşligiň barşynda Prezident Pýotr Poroşenko milli Liderimizi özi üçin islendik amatly wagtda Ukraina resmi sapar bilen gelip görmäge çagyrdy. Döwlet Baştutanymyz çakylyk üçin minnetdarlyk bildirip, Türkmenistanda hem dostlukly ýurduň ýolbaşçylaryny görmäge hemişe şatdygyny belledi.
Prezidentler Gurbanguly Berdimuhamedow hem-de Pýotr Poroşenko söhbetdeşligiň ahyrynda iki halky gadymy döwürlerden bäri baglanyşdyrýan doganlygyň we hyzmatdaşlygyň Türkmenistanyň hem-de Ukrainanyň bähbitlerine üstünlikli ösdüriljekdigine ynam bildirip, türkmen we ukrain halklaryna parahatçylyk, abadançylyk hem-de rowaçlyk arzuw etdiler.
Türkmenistanyň Prezidenti bilen Özbegistan Respublikasynyň Prezidentiniň telefon arkaly söhbetdeşligi
Türkmenistanyň Prezidenti Gurbanguly Berdimuhamedow bilen Özbegistan Respublikasynyň Prezidenti Şawkat Mirziýoýewiň arasynda telefon arkaly söhbetdeşlik boldy.
Özbegistanyň Baştutany türkmen kärdeşini Türkmenistanyň Prezidentiniň saýlawlarynda ynamly ýeňşi bilen tüýs ýürekden gutlap, döwlet Baştutanymyza berk jan saglyk hem-de ýokary döwlet wezipesinde alyp barýan jogapkärli işinde täze uly üstünlikler arzuw etdi.
Prezident Şawkat Mirziýoýew öz ýurdunyň Türkmenistan bilen däp bolan, özara düşünişmek we ynanyşmak ýörelgelerine esaslanýan dostlukly gatnaşyklara ygrarlydygyny tassyklap, hormatly Prezidentimiz Gurbanguly Berdimuhamedowyň netijeli döwletara gatnaşyklary pugtalandyrmaga goşýan uly goşandyny belledi.
Döwlet Baştutanymyz gutlaglar we hoşniýetli arzuwlar üçin minnetdarlyk bildirip, doganlyk türkmen we özbek halklarynyň arasyndaky gatnaşyklaryň köp ýyllaryň dowamynda berk hoşniýetli goňşuçylyk, birek-birege hormat goýmak we ýardam bermek ýörelgelerine esaslanýandygyny nygtady. Şunuň bilen baglylykda, hormatly Prezidentimiz iki ýurduň arasyndaky özara düşünişmegiň we ynanyşmagyň ýokary derejesiniň hem-de sebit we halkara syýasatyň möhüm meseleleri boýunça garaýyşlaryň we çemeleşmeleriň ýakyndygynyň ikitaraplaýyn hem-de köptaraplaýyn esasda netijeli gatnaşyklary ösdürmek üçin mundan beýläk-de ygtybarly binýat bolup hyzmat etjekdigine ynam bildirdi.
Telefon arkaly söhbetdeşligiň barşynda ozal gazanylan ikitaraplaýyn ylalaşyklar hem-de iki döwletiň durmuş-ykdysady ösüşiniň ileri tutulýan ugurlary babatda gatnaşyklaryň esasy ugurlarynda türkmen-özbek hyzmatdaşlygynyň häzirki ýagdaýy we geljegi özara gyzyklanma bildirilip, ara alnyp maslahatlaşyldy.
Şunda söwda-ykdysady, ulag-aragatnaşyk ulgamlarynda, türkmen we özbek halklarynyň taryhyň dowamynda emele gelen ruhy we medeni umumylygyna esaslanýan ynsanperwer gatnaşyklary çuňlaşdyrmakda özara bähbitli hyzmatdaşlygy mundan beýläk-de ösdürmek üçin amatly mümkinçilikleriň bardygy bellenildi.
Telefon arkaly söhbetdeşligiň barşynda söhbetdeşler sebit gün tertibiniň meseleleri boýunça hem pikir alyşdylar. Şunda parahatçylygy, durnuklylygy we abadançylygy saklamak maksady bilen tagallalary birleşdirmek işinde taraplaryň işjeň orny eýeleýändigi tassyklanyldy. Şeýle hem hormatly Prezidentimiz Gurbanguly Berdimuhamedow Prezident Şawkat Mirziýoýewi Türkmenistana gelip görmäge çagyrdy.
Hoşlaşanlarynda, söhbetdeşler ilkibaşdan hoşniýetli erk-isleg, netijelilik we deňhukuklylyk ýörelgeleri esasynda guralýan türkmen-özbek gatnaşyklarynyň mundan beýläk-de üstünlikli ösdüriljekdigine ynam bildirdiler we birek-birege berk jan saglyk, üstünlik hem-de iki ýurduň halklaryna bolsa parahatçylyk, abadançylyk we rowaçlyk arzuw etdiler.
Türkmenistanyň Prezidentiniň we Gazagystan Respublikasynyň Prezidentiniň arasynda telefon arkaly söhbetdeşlik
Türkmenistanyň Prezidenti Gurbanguly Berdimuhamedowyň we Gazagystan Respublikasynyň Prezidenti Nursultan Nazarbaýewiň arasynda telefon gepleşigi geçirildi.
Iki ýurduň Liderleri mähirli salamlaşyp, Türkmenistanyň we Gazagystanyň dostluk, doganlyk we hoşniýetli goňşuçylyk gatnaşyklaryna üýtgewsiz ygrarlydyklaryny tassykladylar.
Prezident Nursultan Nazarbaýew milli Liderimiz Gurbanguly Berdimuhamedowy 12-nji fewralda geçirilen Türkmenistanyň Prezidentiniň saýlawlarynda gazanan ýeňşi bilen tüýs ýürekden gutlap, hormatly Prezidentimize jogapkärli döwlet wezipesinde türkmen halkynyň bähbidine alyp barýan işlerinde üstünlikleri arzuw etdi. Bu saýlawlar döwlet Baştutanymyzyň alyp barýan syýasy ugruna ählihalk goldawyny aýdyň görkezdi.
Türkmenistanyň Prezidenti gutlaglar we hoşniýetli arzuwlar üçin minnetdarlyk bildirip, öz nobatynda Gazagystanyň doganlyk halkyna iň gowy arzuwlaryny beýan etdi.
Telefon gepleşiginiň barşynda goňşy döwletleriň Baştutanlary ikitaraplaýyn hyzmatdaşlygyň ýagdaýyny we ileri tutulýan ugurlaryny ara alyp maslahatlaşdylar. Şunda olar ozal gazanylan ylalaşyklaryň we geljegi uly meýilnamalaryň amala aşyrylmagy bilen baglylykda hyzmatdaşlygyň esasy ugurlaryna aýratyn üns berdiler. Iki ýurduň Liderleri türkmen-gazak gatnaşyklaryna mahsus bolan ynanyşmagyň we özara düşünişmegiň ýokary derejesini kanagatlanma bilen belläp, ähli ugurlarda ikitaraplaýyn derejede, şeýle hem halkara guramalaryň çäklerinde netijeli hyzmatdaşlygy has-da berkitmek we giňeltmek üçin amatly şertleriň bardygyny tassykladylar.
Şunuň bilen baglylykda, bellenilişi ýaly, ýokary we hökümetara derejelerdäki, şol sanda Hökümetara türkmen-gazak toparynyň hem-de bilelikdäki Işewürler geňeşiniň işleriniň çäklerindäki yzygiderli gatnaşyklar iki ýurduň ägirt uly mümkinçiliklerine gabat gelýän döwletara gatnaşyklaryň depginlerini we hilini artdyrmaga mümkinçilik berer.
Söhbetdeşligiň dowamynda iki döwletiň Baştutanlary türkmen-gazak gatnaşyklarynyň esasyny düzýän ynsanperwer ugruň möhümdigini belläp, bu ugurda netijeli gatnaşyklary giňeltmek babatda pikirlerini beýan etdiler. Munuň özi doganlyk goňşy halklaryň köpasyrlyk ruhy-medeni gatnaşyklary bilen şertlendirilendir.
Şeýle hem telefon gepleşiginiň barşynda taraplar özara gyzyklanma döredýän möhüm sebit we halkara meseleler boýunça pikir alyşdylar. Iki ýurduň abraýly halkara guramalaryň, ilkinji nobatda, BMG-niň çäklerinde netijeli gatnaşyklara ygrarly bolup galýandygy tassyklanyldy.
Şeýle hem hormatly Prezidentimiz Gurbanguly Berdimuhamedow Prezident Nursultan Nazarbaýewi Türkmenistana gelip görmäge çagyrdy.
Döwlet Baştutanlary söhbetdeşligiň ahyrynda birek-birege jan saglyk we üstünlikler, Türkmenistanyň hem-de Gazagystanyň doganlyk halklaryna bagt we abadançylyk arzuw etdiler.


text:
Türkmenistanda gara we beýleki goýy reňkli ulaglaryň gadagan edilmegi bilen, awtomobilleri ak reňke boýamak hyzmatlarynyň bahalary hem göz-görtele ýokarlandy.
“Türkmenistanyň Hronikasy” neşiri häzir ulagy ak reňke boýatmagyň 18 müň manada çenli baryp ýetendigini aýdýar. Maglumat üçin aýdylsa, mundan birnäçe aý ozal bu hyzmat 8 müň manada deňdi.
Neşir Aşgabatda ulaglar üçin niýetlenen ak reňkiň ýetmezçiliginiň hem duýulýandygyny belleýär. Eger-de mundan iki aý ozal Birleşen Arap Emirliklerinde öndürilen 4 müň 200 grammlyk bir guty ak reňkli boýagyň bahasy 1 müň 500 manada deň bolan bolsa, häzir onuň nyrhy 1,5 esse ýokarlandy.
Bir ulagy täzeden reňklemek bir aýa golaý wagt çekýär. Mundan soň, ulag eýeleri 12 manada durýan täze guratlyk pasportyny almaly bolýarlar.
Ulag diagnostika merkeziniň duralgasyna getirilenden soň, “obhodnoý list”, ýagny geçilmeli barlaglaryň sanawy baradaky dokument taýýarlanýar. Bu 30-40 minut töweregi wagt alýar.
Mundan soň, ulag barlag boksyna eltilip, ol ýerde maşynyň kuzowynyň we dwigateliniň belgileri deňeşdirilýär. Barlagdan soň, boksuň ýolbaşçysy “obhodnoý liste” belliklerini edip, gol çekýär. Munuň üçin hem ýene-de nobatda garaşmaly bolýar.
Soňy bilen diagnostika merkeziniň ýolbaşçysynyň goluny we möhürini almak üçin, ýene-de nobata durmaly. Eger-de, ulag eýesiniň üstümizdäki ýyl üçin ätiýaçlandyryş şahadatnamasy bolmasa, ony hökmany ýagdaýda almaly bolýar. Iň pesi 50 manada durýan bu dokumentiň nyrhy hem ulagyň ýylyna we dwigateliniň göwrümine görä üýtgeýär.
Munuň yzy bilen, ulag eýesiniň ýol hereketiniň düzgünlerini bozup-bozmandygy barlanylýar. Eger-de, düzgün bozmalar hasaba alnan bolsa, ulag eýelerine jerimeleri töledýärler. Bellesek, bu ýerde hem uzyn nobatlarda durmaly bolýar.
Soňundan, ulag eýesi maşynyny öz islegi bilen ak reňke boýandygy aýdyp, degişli guratlyk şahadatnamasynyň berilmegini sorap, Polisiýanyň Ýol Gözegçilik Gullugynyň başlygynyň adyna arza ýazmaly. Başga mazmunly arzalar kabul edilmeýär.
Ýatladyp geçsek, Türkmenistanda köçeleri gara we goýy reňkdäki awtoulaglardan arassalamak çärelerine ilkinji gezek geçen ýylyň ahyrynda Aşgabatda girişilip, soňra bu ýurduň käbir beýleki welaýatlarynda hem amal edilip başlandy.
Häzir bolsa, ýurduň iri şäherlerinde diňe bir garamtyl reňkli däl, eýse könelişilen ulaglaryň hem saklanyp başlanandygy barada dowamly maglumatlar gowuşýar.
Türkmen hökümeti we mediasy ulaglaryň reňki, daşky görnüşi bilen bagly girizilýän yzygiderli çäklendirmeler barada häzirki güne çenli hiç hili maglumat bermän gelýärler.
Bu aralykda, “Türkmenistanyň Hronikasy” neşiri 25-nji maýda bellenilýän Aşgabat şäheriniň gününi diňe ak awtoulaglar bilen garşylamagyň planlaşdyrylýandygyny nygtaýar.


text:
Owgan resmileri ýurduň demirgazygynda ýerleşýän Parwan welaýatynda dini mekdepde bolan bomba partlamasynda baş ruhanynyň wepat bolandygyny we azyndan dört studentiň ýaralanandygyny aýdýarlar.
Häkimiň orunbasary Şah Wali Şahid partlamanyň regionyň paýtagty Çarakarda 9-njy maýda irden bolandygyny habar berdi.
Onuň sözlerine görä, partlamada heläk bolan Parwanyň geňeşiniň başlygy Mawlawi Abdul Rahim Hanafi hüjümiň esasy nyşany bolupdyr.
Geňeş tutuş region boýunça mollalary we mugallymlary belleýän esasy gurama bolup durýar.
Şahid derňewçileriň bombanyň dini mekdebiň içine nädip eltilendigini anyklamaga synanyşandygyny aýtdy.
“Talybanyň” tutuş ýurt boýunça hüjüm möwsümini yglan etmeginiň yzýanyna gabat gelen bomba partlamasynyň jogapkärçiligini hiç bir topar öz üstüne almady.


text:
06.02.2017. Türkmenistanda Özbegistan Respublikasynyň Buhara we Horezm welaýatlarynyň uly wekiliýeti iş sapary bilen boldy. Prezidentler Gurbanguly Berdimuhamedow bilen Şawkat Mirziýoýewiň tabşyrmagy boýunça guralan bu sapar iki goňşy döwletiň arasynda hoşniýetli goňşuçylyk, özara bähbitlilik hem-de uzakmöhletleýinlik ýörelgelerinde ýola goýulýan köptaraply hyzmatdaşlygy yzygiderli ösdürmek ugrunda nobatdaky ädim boldy.
Soňky ýyllarda Türkmenistan bilen Özbegistan Respublikasynyň arasyndaky däp bolan dostlukly gatnaşyklar täze ýokary göterilişe eýe bolýar hem-de anyk netijelere gönükdirilen hyzmatdaşlygyň ösüş depgini bilen häsiýetlenýär. Muňa yzygiderli duşuşyklar we ýokary derejedäki gepleşikler aýdyň şaýatlyk edýär. Şol duşuşyklaryň, gepleşikleriň her birinde döwletara gatnaşyklarynyň meseleleri ara alnyp maslahatlaşylýar. Şeýle hem dürli derejedäki wekiliýetleriň alşylmagy özara gatnaşyklaryň ösdürilýändigine şaýatlyk edýär. Bu bolsa ähli ugurlar boýunça netijeli aragatnaşyklaryň işjeňleşdirilmegine gönüden-göni ýardam berýär.
Munuň şeýledigini Özbegistanyň iri sebitleriniň ikisiniň wekiliýetleriniň ýurdumyza bolan häzirki sapary hem tassyklaýar. Hususan-da, bu saparyň çäklerinde Lebap hem-de Daşoguz welaýatlarynyň önümçilik-senagat kärhanalaryna we medeniýet ulgamynyň edaralaryna, şol sanda Taryhy we ülkäni öwreniş muzeýlerine tanyşlyk saparlary guraldy.


text: Filmlere kinoteatrlarda tomaşa etmegiň özboluşly lezzeti bolup, şu ýörgünli däp ýedinji sungat döräli bäri dowam edip gelýär. “Awatar” filminden soň, kinolara 3D görnüşinde tomaşa etmek ýoň bolup başlapdy. Ýöne soňky ýyllarda 3D görnüşindäki filmlere islegleriň pese gaçýandygy bellenilýär. Geçen ýylda kino muşdaklary filmlere kinoteatrlarda tomaşa etmek üçin 40,6 milliard dollar sarp etdi. Şonuň 11,1 milliard dollary Demirgazyk Amerikanyň prokatlaryna degişlidir. ABŞ we Kanadadaky kinoteatrlarda görkezilen filmlerden gazanylan 11,1 milliard dollaryň 12 göterimi-de 3D görnüşindäki kinolaryň paýyna düşýär. Bu bolsa 2009-njy ýyldakydan bäri iň pes görkeziji diýmekdir. 3D ulgamynyň kinolaryň hilini peseldýändigi, özboluşly hiç hili goşandynyň ýokdugy, üstesine-de çykdajysynyň ýokarydygy, şol birwagtyň özünde-de tomaşaçyny azda-kände birahat edýändigi bellenilýär. Bilermenleriň çaklamalaryna görä, kompýuter oýunlarydyr teleýaýlymlardan soň, filmlerdäki 3D ulgam hem ýuwaş-ýuwaş ulanyşdan galar. 3D ulgamyny bu pese gaçyşlykdan öňümizdäki ýyllarda peýda boljak “Awatar – 2” filmi hem halas edip bilmez diýip, kinotankytçylar aýdýar.


text:
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Hormatly Gurbanguly Mälikgulyýewiç!
Sizi Türkmenistanyň Prezidenti wezipesine gaýtadan saýlanmagyňyz bilen tüýs ýürekden gutlaýaryn. Munuň özi ýurduň raýatlarynyň Siziň ýolbaşçylygyňyzda ýaýbaňlandyrylan giň möçberli özgertmeleriň ýoly bilen mundan beýläk-de öňe gitmäge bolan pugta meýillerini tassyk edýär.
Soňky ýyllarda Siziň ýurduňyzda döwlet gurluşynda, durmuş-ykdysady pudakda we halkara giňişliginde gazanylýan üstünlikler Size bolan umumymilli goldawy hem-de ynamy doly derejede üpjün etdi.
Siziň pugta dostluk we birek-birege hormat goýmak däplerine daýanýan ermeni-türkmen hyzmatdaşlygyny mundan beýläk-de çuňlaşdyrmak meselelerine bolan üýtgewsiz garaýşyňyza ýokary baha berýärin. Biz döwletara gatnaşyklaryny mundan beýläk-de ösdürmäge, söwda-ykdysady gatnaşyklaryň işjeňleşdirilmegine ýardam bermäge we ynsanperwer gatnaşyklaryny pugtalandyrmaga uly gyzyklanma bildirýäris. Ikitaraplaýyn tagallalaryň netijesinde gatnaşyklaryň mundan beýläk-de täze giň möçberli taslamalar bilen baýlaşjakdygyna, Siziň Ermenistana boljak resmi saparyňyzyň bu ugurdaky gatnaşyklara täze itergi berjekdigine ynanýaryn.
Hormatly Gurbanguly Mälikgulyýewiç, Size berk jan saglyk, abadançylyk, uly üstünlik, Türkmenistanyň dostlukly halkyna bolsa parahatçylyk we gülläp ösüş arzuw edýärin.
Çuňňur hormatlamak bilen,
Serž Sargsýan,
Ermenistan Respublikasynyň Prezidenti.
***
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Çuňňur hormatlanylýan Gurbanguly Mälikgulyýewiç!
Siziň Türkmenistanyň Prezidentligine täzeden saýlanmagyňyz mynasybetli tüýs ýürekden çykýan gutlaglarymy kabul etmegiňizi haýyş edýärin.
Saýlawlarda gazanylan ynamly ýeňiş türkmen halkynyň Siziň durmuşa geçirýän oýlanyşykly içeri we daşary syýasatyňyza uly ynam bildirýändigine, ýurdy mundan beýläk-de ösdürmäge hem-de onuň raýatlarynyň abadançylygyny has-da ýokarlandyrmaga gönükdirilen özgertmeleriňiziň giň goldawa mynasyp bolýandygyna şaýatlyk edýär.
Ukrainany we Türkmenistany özara ynanyşmaga we birek-birege hormat goýmaga esaslanýan dostluk hem-de hyzmatdaşlyk gatnaşyklary baglanyşdyrýar. Siziň şol gatnaşyklary çuňlaşdyrmaga uly üns berýändigiňiz biziň ýurtlarymyzyň hem-de halklarymyzyň bähbidine ikitaraplaýyn gatnaşyklary ösdürmegiň geljegine uly ynam bilen garamaga mümkinçilik berýär.
Sizi şu ýyl resmi sapar bilen Ukrainada mübäreklemäge şat bolaryn.
Hormatly Gurbanguly Mälikgulyýewiç, Size berk jan saglyk, egsilmez güýç-kuwwat we döwlet işiňizde üstünlikler, Türkmenistanyň halkyna bolsa abadançylyk we rowaçlyk arzuw edýärin.
Hormatlamak bilen,
Pýotr Poroşenko,
Ukrainanyň Prezidenti.
***
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Siziň Alyhezretiňiz!
Siziň golaýda geçirilen saýlawlarda ynamly ýeňiş gazanmagyňyz hem-de Türkmenistanyň Prezidenti wezipesine täzeden saýlanmagyňyz mynasybetli Size tüýs ýürekden çykýan mähirli gutlaglarymy ýollamak mende aýratyn kanagatlanma duýgusyny döredýär.
Saýlawlaryň netijeleri saýlawçylaryň işjeňligini tassyklady hem-de türkmen halkynyň saýlap alan durmuş-ykdysady ugruna ygrarlydygyny görkezýär. Siziň ýokary döwlet wezipesindäki işiňiziň mundan beýläk-de Türkmenistanyň ösmegine we onuň raýatlarynyň rowaçlygyna ýardam etjekdigine berk ynanýaryn.
Pursatdan peýdalanyp, Sizi ýakyn wagtda Moldowa Respublikasyna gelmäge çagyrýaryn. Siziň saparyňyzyň moldowa-türkmen hyzmatdaşlygyny çuňlaşdyrmak we özara gyzyklanma bildirilýän ulgamlarda ikitaraplaýyn taslamalary durmuşa geçirmek üçin bize oňaýly mümkinçilikleri berjekdigine ynanýaryn.
Siziň Alyhezretiňiz, Size berk jan saglyk, Siziň jogapkärli işiňizde täze üstünlikler arzuw etmäge rugsat ediň.
Size çuňňur hormat goýýandygym baradaky ynandyrmalarymy kabul etmegiňizi haýyş edýärin.
Igor Dodon,
Moldowa Respublikasynyň Prezidenti.
***
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Hormatly Gurbanguly Mälikgulyýewiç!
Russiýa Federasiýasynyň Hökümetiniň adyndan we hut öz adymdan Sizi Türkmenistanyň Prezidenti wezipesine täzeden saýlanmagyňyz bilen gutlaýaryn.
Siziň ynamly ýeňşiňiz türkmen halkynyň Siziň ýolbaşçylygyňyzda döwlet institutlaryny mundan beýläk-de berkitmek, durmuş-ykdysady taýdan okgunly ösmek we raýatlaryň abadançylygyny ýokarlandyrmak boýunça durmuşa geçirilýän syýasatyň türkmen halkynyň uly ynamyna mynasyp bolýandygyny tassyklaýar.
Biziň ýurdumyzda Russiýany we Türkmenistany baglanyşdyrýan däp bolan dostluk we hyzmatdaşlyk gatnaşyklaryny çuňlaşdyrmaga goşýan saldamly goşandyňyza ýokary baha berilýär. Ikitaraplaýyn söwda-ykdysady hyzmatdaşlygyň oňyn ösüşe eýe bolýandygy wajypdyr. Köpugurly gatnaşyklaryň ösdürilmeginiň, dürli ulgamlarda bilelikdäki iri taslamalaryň durmuşa geçirilmeginiň biziň döwletlerimiziň bähbitlerine doly laýyk gelýändigine ynanýaryn.
Hormatly Gurbanguly Mälikgulyýewiç, Size berk jan saglyk, abadançylyk hem-de Siziň jogapkärli işiňizde täze üstünlikler arzuw edýärin.
Çuňňur hormatlamak bilen,
Dmitriý Medwedew,
Russiýa Federasiýasynyň Hökümetiniň Başlygy.
***
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Siziň Alyhezretiňiz, çuňňur hormatlanylýan Gurbanguly Mälikgulyýewiç!
Ilki bilen, Size çuňňur hormat goýýandygym baradaky ynandyrmalarymy hem-de Siziň Türkmenistanyň Prezidentiniň saýlawlarynda ynamly ýeňiş gazanmagyňyz mynasybetli tüýs ýürekden çykýan gutlaglarymy kabul etmegiňizi haýyş edýärin!
Siziň bu ýokary wezipä nobatdaky gezek saýlanmagyňyz Size Türkmenistanyň halkynyň uly sarpa goýýandygyny tassyklaýar.
Siziň ajaýyp liderlik häsiýetleriňiziň mundan beýläk-de syýasy durnuklylygyň üpjün edilmegine hem-de Siziň döwletiňiziň ykdysady taýdan ösmegine ýardam etjekdigine ynanýaryn.
Biziň aramyzda ýola goýlan netijeli gatnaşyklaryň mundan beýläk-de Russiýa Federasiýasynyň Astrahan oblastynyň hem-de Türkmenistanyň arasyndaky gatnaşyklaryň çuňlaşdyrylmagyna ýardam etmegine umyt edýärin.
Çuňňur hormatlanylýan Gurbanguly Mälikgulyýewiç, Size berk jan saglyk, rowaçlyk, Siziň Watanyňyzyň abadançylygynyň bähbidine egsilmez güýç-gaýrat hem-de täze üstünlikler arzuw edýärin!
Aleksandr Žilkin,
Russiýa Federasiýasynyň Astrahan oblastynyň gubernatory.
***
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Çuňňur hormatlanylýan Gurbanguly Mälikgulyýewiç!
Türkmenistanyň Prezidentligine saýlawlarda gazanan ynamly ýeňşiňiz bilen Sizi gutlaýaryn.
Türkmenistanlylar durnukly ösüşiň we ýagty geljegiň bähbidine Size ýene-de öz seslerini berdiler we Size uly ynam bildirdiler hem-de şeýle ajaýyp ýurda baştutanlyk etmek hukugyny berdiler. Siz ýadawsyz zähmet çekip, döwletiň syýasy, ykdysady we durmuş ulgamlaryny ösdürmek boýunça täze strategiki taslamalary durmuşa geçirýärsiňiz, raýatlaryňyzyň ýaşaýyş-durmuş derejesini has-da ýokarlandyrýarsyňyz we milli bähbitleri goraýarsyňyz.
Siziň bilimiňiziň, tejribäňiziň hem-de parasatlylygyňyzyň Türkmenistany mundan beýläk-de ajaýyp we gülläp ösýän geljege alyp gitmäge ýardam etjekdigine, Siziň Türkmenistanyň Prezidenti wezipesinde uzak wagtlap hem-de netijeli işlejekdigiňize ynanýaryn.
Çuňňur hormatlanylýan Gurbanguly Mälikgulyýewiç, pursatdan peýdalanyp, Gagauz Awtonomiýasyna hemmetaraplaýyn goldaw berýändigiňiz hem-de bu ýerde, Çeşmikioý obasynda 160 orunlyk döwrebap çagalar bagynyň gurluşygy üçin Size hoşallyk bildirýäris. Bu çagalar bagy körpeler hem-de olaryň ene-atalary üçin bahasyna ýetip bolmajak sowgatdyr.
Öz tarapymyzdan biziň doganlyk halklarymyzyň arasyndaky netijeli hyzmatdaşlygyň mundan beýläk-de ösdürilmegine hem-de täze durmuş we ykdysady taslamalaryň durmuşa geçirilmegine umyt edýäris.
Çuňňur hormatlamak we iň gowy arzuwlar bilen,
Irina Wlah,
Moldowa Respublikasynyň Gagauziýa awtonom-çäk düzüminiň baştutany.
***
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Siziň Alyhezretiňiz!
Türki dilli döwletleriň Hyzmatdaşlyk geňeşiniň adyndan we hut öz adymdan Sizi 2017-nji ýylyň 12-nji fewralynda geçirilen saýlawlarda Türkmenistanyň Prezidenti wezipesine täzeden saýlanmagyňyz bilen tüýs ýürekden gutlaýaryn.
Saýlawlaryň netijeleri türkmen halkynyň Size bildiren ynamynyň hem-de Siziň syýasatyňyzyň netijeli häsiýete eýediginiň aýdyň subutnamasydyr.
Türkmenistanyň Türki dilli döwletleriň Hyzmatdaşlyk geňeşiniň çärelerini goldamagy biziň guramamyzyň mundan beýläk-de ösmegine ýardam eder.
Siziň Alyhezretiňize we türkmen halkyna berk jan saglyk, bagtyýarlyk we rowaçlyk arzuw edýärin.
Ilçi Ramil Hasanow,
Türki dilli döwletleriň Hyzmatdaşlyk geňeşiniň Baş sekretary.
***
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Siziň Alyhezretiňizi Türkmenistanyň Prezidenti wezipesine üçünji möhlete saýlanmagy bilen tüýs ýürekden gutlamaga şatdyryn we Size parahatçylykly demokratiýalaşdyrmak ýolundaky işiňizde uly üstünlikleri arzuw edýärin.
Size bildirilen ynam geçen iki Prezidentlik möhletiniň dowamynda döwletiň gazanan üstünliklerini, türkmen halkynyň Siziň howpsuzlygy hem-de durnuklylygy pugtalandyrmaga we gazanylan üstünligi mundan beýläk-de berkitmäge gönükdirilen ugruňyza eýermek islegini görkezýär.
Biz Siziň ýolbaşçylygyňyzda arap-türkmen gatnaşyklarynyň mundan beýläk-de pugtalandyryljakdygyna ynanýarys.
Siziň häzirki zaman dünýäsinde biziň tutuş adamzat üçin abadançylyga, ýagty, has howpsuz we parahatçylykly geljege hem-de halklaryň arasyndaky özara hormat goýmak gatnaşyklarynyň pugtalandyrylmagyna bolan umyt-arzuwlarymyzy paýlaşýandygyňyza ynanýaryn.
Siziň parasatly ýolbaşçylygyňyzda Türkmenistana mundan beýläk-de ösüş, türkmen halkyna bolsa rowaçlyk hem-de arzuwlarynyň hasyl bolmagyny arzuw edýärin.
Çuňňur hormatlamak bilen,
Ahmed Abu Al-Geýt,
Arap Döwletleriniň Ligasynyň Baş sekretary
***
Onuň Alyhezreti,
Türkmenistanyň Prezidenti
jenap Gurbanguly Berdimuhamedowa
Çuňňur hormatlanylýan Gurbanguly Mälikgulyýewiç,
Sizi 2017-nji ýylyň 12-nji fewralynda Türkmenistanda geçirilen Prezident saýlawlarynda gazanan ýeňşiňiz bilen tüýs ýürekden gutlamaga rugsat ediň.
Ses bermegiň netijeleri Siziň ýurtda durmuş-ykdysady ösüşi üpjün etmäge hem-de halkyň abadançylygyny ýokarlandyrmaga gönükdirilen döredijilikli işiňize raýatlar tarapyndan ýokary baha berilýändiginiň aýdyň subutnamasydyr. Siziň tutanýerli hem-de öňdengörüjilikli ýolbaşçylygyňyzda Türkmenistanyň Siziň halkyňyzyň asylly maksatlaryny hem-de umyt-arzuwlaryny durmuşa geçirjekdigine, ýurduňyzyň dünýä bileleşiginde eýeleýän mynasyp ornuny berkitjekdigine ynanýaryn.
Energetika Hartiýasynyň Siziň ýurduňyzyň öňünde durýan wezipeleri çözmäge goldaw berjekdigine Sizi ynandyrmaga rugsat ediň. Biziň golaýda Aşgabada bolan saparymyzyň barşynda Siziň bilen ara alyp maslahatlaşyşymyz ýaly, Türkmenistanyň 2017-nji ýylda Energetika Hartiýasynyň Konferensiýasyna başlyklyk etmegi energetika ulgamynda ýurtlaryň özara bähbitli hyzmatdaşlygyna goşmaça itergi berer.
Başlyklyk etmeginiň çäklerinde Türkmenistan tarapyndan işlenip taýýarlanan Konsepsiýa özüne uly wezipeleri birleşdirýär. Bize köp işler garaşýar, ýöne men Energetika Hartiýasyna agza ýurtlaryň ählisiniň işjeň gatnaşmagynda we türkmen kärdeşlerimiz bilen ysnyşykly gatnaşykda zerur bolan netijäni gazanyp biljekdigimize ynanýaryn.
Türkmenistanyň we Energetika Hartiýasynyň Sekretariatynyň arasynda indi 25 ýyldan bäri dowam edip gelýän netijeli hem-de özara bähbitli hyzmatdaşlygyň mundan beýläk-de çuňlaşdyryljakdygyna ynanýaryn.
Hormatly Gurbanguly Mälikgulyýewiç, pursatdan peýdalanyp, Size çuňňur hormat goýýandygym baradaky ynandyrmalarymy beýan edýärin.
Urban Rusnak,
Energetika Hartiýasynyň Baş sekretary


text:
Şy ýyl sebitde utgaşdyrylan dolanşykly ilkinji gazturbinaly elektrik stansiýasy işe giriziler
Mary döwlet elektrik stansiýasynyň çäklerinde gurulýan utgaşdyrylan dolanşykly gazturbinaly elektrik stansiýasynda hersiniň kuwwatlylygy 262 megawatt bolan gaz turbinalalrynyň ikisinde işe goýberiş-sazlaýyş işleri başlandy.
Şu ýyl ýurduň we Merkezi Aziýa sebitiniň taryhynda ilkinji gezek jemi kuwwatlylygy 1574 megawatt bolan iki energoblokdan ybarat täze ýokary tehnologiýaly desga işe giriziler. Elektrik stansiýasynda gaz turbinalalrynyň 4-si, 4 sany utilizator-gazan, bug turbinalalrynyň 2-si hereket eder. Şertnama laýyklykda desga 2018-nji ýylyň ahyryna çenli işe giriziler.
Ungaşdyrylan desgaly energobloklarda energiýa gaz turbinaly generatorlarda işlenilip çykarylýar. Ýangyç ýakylanda çykýan gazlar diňe bir esasy turbinany herekete getirmäni, eýsem ýörüte utilizator-gazana düşüp, gyzgyn suwuň bugundan kemala gelýän ýokary basyş netijesinde ikinji generatora energiýa berýän bug turbinasyny herekete getirýär. Şeýlelik bilen elektrik stansiýasynyň ýokary netijeli işledilmegi gazanylýar.
Elektrik energiýasyny işläp çykarmagyň iki dolanşygynyň utgaşdyrylmagy elektrik stansiýasynyň peýdaly täsir koeffisiýentini (PDK) ýokarlandyrmaga mümkinçilik berýär. Adaty dolanşykda PDK 25-35 göterim bolýan bolsa, utgaşykly dolanşykda ol görkeziji 54 göterime ýetýär. Şunda ýylylyk ulanylmagy netijesinde hersiniň kuwwatlylygy 263 megawatt bolan bug turbinalary öz generatorlaryny özleri aýlaýar. Ýylylyk energiýasy bölüji ulgamlara goşmaça 526 megawatt tok berilmegini üpjün edýär. Şeýlelikde, goşmaça tebigy gaz ýakylmazdan 33 göterime golaý kuwwatlyk alnar.
Aňryçäk ulanylyş taýýarlygy göz öňünde tutulmagy bilen Mary-3 taslamasy ýurduň elektrik energiýasyna talabyny üpjün etmekde özboluşly çözgüt bolup biler. Onuň Mary DES-iniň çäklerine golaý ýerde ýerleşdirilmegi energetika desgalarynyň ikisiniň bir bölüji ulgamyna işlemegine mümkinçilik berýär, bu bolsa goşmaça elektrik geçirijileriň gurulmagyny talap etmeýär. Enjamlary sowatmaga suw bermek üçin Garagum derýasynda arassalaýjy desgalar toplumy bolan kuwwatly sorujy beket guruldy.
Şeýle energetika desgalarynyň birnäçesi sebitleriň elektrik energiýasyna talabyny üpjün eder. Hususan-da, ýurduň Energetika ministrliginde “2013-2020-nji ýyllara elektrik energetikasy pudagyny ösdürmegiň konsepsiýasynyň” çäklerinde Ahal DES-ini we Daşoguz DES-ini utgaşdyrylan dolanşyga geçirmek göz öňünde tutulýar. Elektrik stansiýalarynyň utgaşdyrylan dolanşyga geçirilmegi netijesinde diňe bir energetika desgalarynyň netijeliligi ýokarlanman, eýsem howa goýberilýän zyýanly galyndylaryň möçberi-de ep-esli derejede azalar, bu bolsa Pariž ylalaşygynyň jähtinden Türkmenistanyň halkara borçlaryna gabat gelýär, ol ýurdumyzda 2016-njy ýylyň oktýabrynda tassyklanylypdy. Mundan başga-da, pudakda alnyp barylýan uly möçberli işler ýurduň talabyny doly üpjün etmäge we elektrik energiýasyny daşary ýurtlara-da ibermäge mümkinçilik berýär.


text:
Şu gün TMCELL-iň resmi saýtynda Mukaddes Oraza aýymynasybetli USSD hyzmatynyň ýola goýlandygy habar berildi. Ulgamyňmüşderileri 2018-nji ýylyň 16-njy maýyndan 15-njy iýuny aralygynda"Oraza" hyzmaty arkaly agyz beklenýän we açylýan wagtlary barada,tölegsiz USSD menýu üsti bilen habardar bolup bilerler.
Munuň üçin aşakda görkezilen kodlary telefona girizmek maslahat berilýär:
*0870*1# - Ahal welaýat we Aşgabat şäheri üçin
*0870*2# - Balkan welaýat üçin
*0870*3# - Daşoguz welaýat üçin
*0870*4# - Mary welaýat üçin
*0870*5# - Lebap welaýat üçin
Çeşme: turkmenportal.com
TMCELL "Oraza" atly USSD hyzmatyny ýola goýdy
Şu gün TMCELL-iň resmi saýtynda Mukaddes Oraza aýymynasybetli USSD hyzmatynyň ýola goýlandygy habar berildi. Ulgamyňmüşderileri 2018-nji ýylyň 16-njy maýyndan 15-njy iýuny aralygynda"Oraza" hyzmaty arkaly agyz beklenýän we açylýan wagtlary barada,tölegsiz USSD menýu üsti bilen habardar bolup bilerler.


text:
Seýit Nesimi (1369-1417)
Neýlerem
Dilbera, men senden aýru tende jany neýlerem, Täju tahtu mülku malu hanymany neýlerem.
Isterem waslyň jemalyn tä kylam derde dewa, Men seniň bimaryňam özge dewany neýlerem.
Çoh dogalar kylmyşam men halykyň dergähine, Çün myradym hasyl olmaz men dogany neýlerem.
Eý, musulmanlar, biliň kim ýar ile hoşdur jahan, Çünki ýardan aýra düşdüm bu jahany neýlerem.
Dilber aýdar: eý, Nesimi, sabr kyl, etme fygan, Şimdi efgan etmesem, daňla fygany neýlerem.
Ýüz döndermenem
Ýüz müň jefa kylsaň maňa, men senden ýüz döndermenem, Janym dahy gurban kylar, men senden ýüz döndermenem.
Duşman geler garşymyza, umyduwar özi duşa, Duşmanlaryň körlügine men senden döndermenem.
Men seni söwdüm jan ile, gul olmuşam gurban ile, Ant içerem Kuran ile, men senden ýüz döndermenem.
Isamysyň, Musamysyň ýa Ýusuby Kenganmysyň, Walla, janym janymysyň, men senden ýüz döndermenem.
Eý, Nesimi, aşykmysyň, Hak ýoluna sadykmysyň, Közerdigiçe ýanarmysyň, men senden ýüz döndermenem.